Anjela Duval hiziv\n> Anjela hiziv (1/3)\n> Roll ar barzhonegoù\n> Diwar follennoù distag\n> Anjela hiziv\nUn dremm roufennet sklerijennet gant daoulagad lemm leun a vuhez hag a fent. Un teod prim, kaset en-dro gant ur spered birvidik. Dilhad paour ur beizantez uvel. Hag un dra all… ur seurt nerzh diabarzh o skediñ. Setu ar skeudenn eus Anjela Duval a zo chomet e spered he c’henvroidi hag e hini meur a dud all, strewet dre ar bed.\nMet, seitek vloaz war-lerc’h e vije marvet, daoust hag-eñ e c’haller lâret ez eo bet komprenet mat he c’hannad ? Daoust hag-eñ hon eus gouvezet intent ster an hêrezh he deus lezet deomp ha d’ar re a zeuyo war hol lerc’h ? Me ’gav din e chom traoù da zizoleiñ, c’hoazh, en hec’h oberenn hag en he buhez a c’hellfe sikour ac’hanomp d’an deiz hiziv. Hag er pennad-mañ e kinnigan degas ma lod ha displegañ peseurt kannadoù a dalvoudegezh hollvedel am eus me kavet o lenn hec’h oberenn koulz hag o taremprediñ anezhi ingal.\nDiskouezet he deus e ranker klask ar wirionez en tu-hont d’ar pezh a vez gwelet diwar-c’horre ha n’eus forzh petra e soñjfe ar re all. Stourmet he deus dibaouez evit lakaat hec’h oberoù da glotañ gant he menozioù. Ha kavet he deus eürusted o reiñ he buhez d’ar re all…\nI. Klask ar wirionez\nSell petra ’ri\nA-hed he buhez ez eo bet Anjela ur brederourez. Anat eo d’ar re o deus lennet anezhi aketus koulz ha d’ar re o deus bet ar chañs d’anavout anezhi. Bet ganet e 1905 n’eo nemet er bloavezhioù tri-ugent m’eo kroget da skrivañ. Met e-pad he femp bloavezh ha hanter-kant kentañ, ouzhpenn evit labourat an douar hag evit ober war-dro he zud, he deus goveliet he furentez. Diazezet he deus he meizadenn eus ar vuhez war tri uhelvennad : ar speredelezh, ar garantez-vro hag ar garantez evit an douar.\nAr Feiz. Ar Vro. Douar ar Vro.\nAsambles e ra an tri uhelvennad-se ur reizhiad (pe ur sistem) kempoell ha galloudek. Met evit klask kompren Anjela Duval e vo ret deomp studial anezhe hini ha hini memestra.\nKarantez an natur\nFonnus eo aet an ijinerezh genetik war raok abaoe eo marvet Anjela Duval. Ha pell-hardizh eo aet : gallout a ra mab-den kemm an natur vev, bremañ, hag adstummañ anezhi. Gallout a ra lakaat tud gaonac’h da gaout bugale, krouiñ plant ha loened treuzgenel ha, zoken, « heñvelstrujañ » loened ; da lârout eo — evel zo bet graet gant an dañvadez Dolly e 1997 —, strujañ en ul labourva loened heñvel ouzh ul loen kentañ, nemet diwar ur gellig bet kemeret dioutañ…\nUr rikour eo araokadennoù ar bev-teknologiezhioù evit an enklaskerien vezegel : sikour a reont anezhe da grouiñ vaksinoù a-enep da gleñvedoù spontus (evel an avuad-B, ar sida pe an droug-skevent) hag ivez da zizoleiñ gen kleñvedoù zo ha — ’benn nebeut, marteze — da gemm ar gen-se evit tremen e-biou d’ar c’hleñvedoù. Evit an armerzh ivez eo ur rikour ar bev-teknologiezhioù : gante, da skouer, e c’heller produiñ loened chatal muioc’h-mui « kevezus ». Met, eus un tu all, e sav an holl teknikoù-se kudennoù bras a vuhezegezh : betek pelec’h en deus droed mab-den da gemm an natur ? Peseurt harzoù he deus c’hoant ar gevredigezh da lakaat ouzh an oberoù war ar boudoù bev ?\nUgent vloaz zo, ne oa ket a voaien da soñjal er pezh a c’hall an ijinerezh genetik ober bremañ. Setu Anjela Duval n’helle ket komz eus se, evel just. Met prederiadennoù ar varzhez diwar-benn an natur a c’hell sikour ac’hanomp da ober hon soñj diwar-benn ar c’hudennoù a-vremañ. Un donezon eus Doue e oa an natur eviti ; un donezon a c’hellomp ober hon mad diouti, gant m’hon dije resped ha doujañs eviti hag e sikourfemp anezhi da frouezhiñ. Ha mab-den n’eo nemet ul lodenn eus an natur anezhañ ; setu eo ret dezhañ chom uvel ha dilorc’h. A-enep tre da ’r pezh a soñj an enklaskerien (hag an nerzhioù armerzhel a zo a-dreñv dezhe) ez a ar stumm-se da welout an traoù. Int, evel Descartes, a soñj gante e tle an dud « se rendre comme maîtres et possesseurs de la nature ». Aze zo daou vod da soñjal enebet penn-da-benn, evel daou benn-ahel. Gant piv emañ ar wirionez ? Gant uvelded Anjela Duval hag he doujañs evit an natur ? Pe gant ar fiziañs lorc’hus en deus Descartes en denelezh ? Start eo respont. Met erru eo poent deomp divizout eus an traoù-se : unan eus kudennoù luzietañ ha pouezusañ an xxet kantved oc’h echuiñ eo araokadennoù ar genetik. Ha reiñ a ra Anjela Duval deomp unan eus ar savboentoù hon eus ezhomm da brederiañ oute evit ober hor soñj ha kemer an divizoù a vo da gemer.\nSoñjal a rae Anjela Duval ne roont an natur hag an douar o madoù nemet diouzh ar pezh a vez roet dezhe. Se zo kaoz e c’heller lârout e oa hi un « ekologourez » d’ur mare na oa ket kalz dioute. Diarbenniñ a rae, en he barzhonegoù-stourm koulz hag en he frezegennoù a-enep da wastadur an natur darn eus an trubuilhoù a ginnig kouezhañ bremañ war mab-den. E « Sahara ? » e lak ac’hanomp da soñjal en diforestañ hag er cheñchamant hin e vezer gwall nec’het gante.\n(O drouklazh an Inosanted !)\nNe oa gwall donkadur ebet aze evit Anjela, a daole ar bec’h war an Den…\nHag e ourgouilh divent.\n’Memes mod e oa evit an dour. Gwelout a rae Anjela e oa gwall arvarus stumm nevez peizanted Breizh da labourat an douar evit hon dazont :\n« Gwech ebet ne lezin ma douaroù da vezañ louzaouet evel ma vez graet bremañ. D’an deiz hiziv e vez diviet an douar gant an temz. Me ’lak temz ivez. Met an nebeutañ a c’hallan. N’eus ket a-walc’h gant ma zeil. Ma vijen bet yaouankoc’h ’m boa graet labour-douar biolojik. […] An darn vrasañ eus ar broduerien kaol-fleur hag avaloù douar prim, evidon, n’int nemet kontammerien. Re a demz ’lakont. »\nKomzoù Anjela Duval, aze, n’int ket gwall disheñvel, marteze, eus ar pezh a vez klevet bremañ ma ’z eo bet saotret dour Breizh ha ma ’z eo sklaer d’an holl e vezer aet re bell war hent an ampletusted. Met hi a lâre se un tregont vloaz bennaket zo ! Hag ouzhpenn-se, ne lakae ket tout ar bec’h war choug al labourerien-douar, er c’hontrol eus ar pezh a vez graet re alies bremañ. N’ankouae ket kiriegezh ar bankoù hag an embregerezhioù bras. Eviti, « ar c’hapital bras an hini eo ar breiner, ar mac’hom »\nHa tregont vloaz war-lerc’h, eus krec’h o zraktorien pe e-barzh o zier-gwer, al labourerien-douar a-vremañ n’emaint ket ken e darempred gant an douar evel ma oa hi, pe evel ma oa o zadoù gwechall. Skrivañ a raen bremaik emeur deuet a-benn, nevez zo, da reiñ ur « bugel » d’un dañvadez hep n’he dije bet tamm darempred korfel ebet gant ur par ; met ur pennadig zo e c’heller — en ur stumm greantel — produiñ legumaj ivez hep implij na stekiñ ouzh tamm douar ebet… Tamm ha tamm e teu mab-den da vezañ ur seurt doue, kap da grouiñ ha da gemm ar vuhez en e labourvaioù, met o ’n em zistagañ muioc’h-mui eus ar vuhez « naturel ». Anjela Duval, er c’hontrol-fed, en em sante un elfenn eus an natur divent, kosmek ; bevañ a rae un darempred korfel gant an douar : « An douar zo evel un eil korf din » a lâre alies. Ur perzh e oa an dra-se eus he speredelezh. Da skouer, e « Bennozh dit » e lâre da Zoue :\nMe ’demz, a had, a c’hwenn, a eost.\nHor c’hevredigezh — ur gomz voutin eo — ne oar ket re vat war peseurt tu treiñ d’an deiz hiziv : n’ouvez ket an dud peseurt ster reiñ d’o buhez. Gwechall e veze aezetoc’h dezhe ; roet e veze patromoù sklaer gant an ideologiezhioù relijiel pe bolitikel, gant ar familhoù hag er skol. Bremañ, hag abaoe pell zo dija, ez a ar relijionoù war ziskar, e broioù pinvidik ar C’hornog da vihanañ ; an uhelvennadoù politikel az a tamm ha tamm d’ar strad, dreist-holl abaoe ma ’z eo kouezhet Moger vBerlin en he foull ; ar familhoù o deus tapet ur pezh taol gant darvoudoù Mae 1968 : tarzhet eo ar patrom uheldadel a wechall ha n’eus patrom boutin ebet o kemer e blas ; hag ar skol zo tapet en un enkadenn… Ent-se e teu da vezañ kalz startoc’h kompren ar bed ha dreist-holl goût penaos en em zerc’hel « mat » er vuhez : n’eus patrom kumun ebet ken. Pep hini a ra e veskaj en e du, hep bezañ sur d’ober mat.\nGwelet a-walc’h he doa Anjela Duval an traoù-se o cheñch, dreist-holl war dachenn ar feiz. Met hi n’he doa ket bevet ar cheñchamantoù-se. Kreñv, divent hag eeun e oa he speredelezh, deuet diwar feiz katolik pobl Vreizh ; da lârout eo merket gant kult ar sent kozh ha soñj an Anaon. Reiñ a rae ar feiz ur ster d’he buhez ha d’an traoù a wele en-dro dezhi, mat pe fall. Da skouer, pa veze entanet ar gwez gant livioù an diskarr-amzer e oa peogwir Doue en doa graet…\nGant aour ha limestra\nGwelout a rae Doue dre-holl ha komz a rae outañ evel ouzh sent ar vro pe ouzh he re dremenet. E gwirionez, kalz eus he barzhonegoù a zo bet seurt pedennoù.\nA-wechoù e c’hell kas ar feiz da du ar penn pellañ. Met an dra-se ne dalv ket kement-se evit Breizh. Er c’hontrol, zoken : a-viskoazh eo bet komprenet an aviel gant ar Vretoned evel ur c’hannad a beoc’h. Ha kentoc’h habask eo o hengounioù politikel. Gallout a reer soñjal zoken, daoust d’ar feiz kristen da vezañ diskaret-lipr bremañ e Breizh, e chom ul levezon war ar gevredigezh a c’hellfe marteze displegañ abalamour da betra eo ken gwan amañ live ar vot evit an tu dehoù pellañ.\nKreñv-mat e oa feiz Anjela Duval, met habask e oa ivez ha digor war speredelezhioù all, koulz an Islam, ar Voudaegezh hag ar re all. Aze c’hoazh e tiarbenne ar pezh a vevomp bremañ, hep kouezhañ en toulloù-trap a gaver amañ hag a-hont : sklaer eo zo d’an deiz hiziv ur bern-bern tud oc’h ober ur c’hest speredel. Hag alies e klaskont terriñ o sec’hed speredel en ur dapout tammoù elfennoù eus holl gredennoù ar bed. Brav e vije an dra-se ma ne vije ket sektoù o tapout krog war speredoù ar re wanañ hag oc’h ober droug dezhe. War ar poent-se, Anjela, dre forzh lenn, a anave mat a-walc’h drouizelezh hon tadoù-kozh, kement hag ar voudaegezh, hag ur bern kredennoù all. Ha dedennet e oa gante. Met gwech ebet ne vije kouezhet e pej ar sektoù abalamour, just a-walc’h, ma oa solud diazezoù he c’hredenn — roet dezhi gant he zud.\nOuzhpenn evit ar feiz katolik hag evit anaoudegezh lennek kredennoù ar bed, koulskoude, a oa oc’h ober speredelezh Anjela Duval. Ur c’hevrineg (pe ur mistig) e oa ivez, hag a veze boemet gant ar vuhez hag a-unvan gant an holl voudoù bev, n’eus forzh pegen bihan ha pegen vil e vijent bet.\nO strivañ da zigeriñ o c’halon d’an Heol.\nAn dra-se, ’m eus aon, n’eo ket bet komprenet gwall vat gant tud zo. N’eus tamm falsteneridigezh ebet aze ; Anjela Duval en em sante tost eus an holl voudoù peogwir e soñje ganti e oa hi ur boud evel ar re all, gant ar memes talvoudegezh, na mui na mez. Kavout a ra din eo heñvel a-walc’h he speredelezh, war ar poent-se, diouzh hini ar Voudaiz.\nMet dipitet gant an denelezh ne oa ket kennebeut. Ne roe ket he holl garantez d’al loened. Pell ac’han ! D’an dud ’n hini eo ez ae he c’harantez da gentañ tout ha dreist-holl d’he « breudeur a boan », ar beizanted. Met ivez, evel just, d’ar Vretoned kalonek.\nBevañ a reomp — sell aze ur gomz voutin, c’hoazh ur wech ! — en ur bed a zo o ’n em unvaniñ, memes ma chom ur bern diforc’hioù c’hoazh etre ar pobloù. War un dro e teu an unvanidigezh-se eus araokadennoù teknologiezhioù ar stlenn hag eus an darempredoù ekonomikel a zalc’h da vuanaat ingal-ingal. Met da heul unvanidigezh ar bed e weler, a bep tu, tud o kaout anken hag o souchañ en o c’horn. Dañjer bras zo en em lakfe ar bed da dammata evel ma ra ar Balkanoù.\nAnjela Duval ne oa ket ur plac’h he dije karet en em serrfe ar Vretoned warne oc’h-unan. War a seblant n’he doa kazimant gwech ebet kuitaet he zi-feurm, na Breizh. En lârout a ra en ur barzhoneg :\nMet da hini, va Breizh din-me\nKoulskoude ne oa ket klozet warni hec’h-unan, tamm ebet. Er c’hontrol-fed, pa skriv : « Neb a chom en e di ne gar an avel » e fell dezhi lâret d’an dud n’eo ket mat chom serret en o c’horn. Ha skoet e veze he holl weladennerien o welout pegen bras ’oa he gouiziegezh. Desket e oa bet drezi hec’h-unan ha lambrek e veze gant al levreier : lenn a rae gant herr ha lontegezh an holl re a dremene dindan he dorn. Ouzhpenn-se e selaoue ar skingomz ingal. Hag ur souezh e oa gwelout pegen kelaouet mat e veze eus darvoudoù hag eus dalc’hioù ar bed. Diskouez a ra he barzhoniezh pegen prederiet e veze gant gwalleurioù ar bed. Evel e « Darbodoù », pe e « Lagad an heol », e lec’h ma klemm an Heol :\nMa ne oa ket troet Anjela da ’n em serriñ warni hec’h-unan, ne oa ket a-du kennebeut — ha tamm ebet ! — gant ar re a zinac’h o unvanelezh. Anav a reer ar frazenn, deuet da vezañ brudet, a zistroe d’an dud o devoa lâret dezhi : « Je ne parle pas le breton mais je le comprends. » Ar paour-kaezh tud-se a gleve ’nezhi o respont neuze : « Ya, evel ma chas eo ivez ; ne gomzont ket brezhoneg, met kompren a reont ! » Ur vezh ruz e oa eviti gwelet ar Vretoned o tilezel o yezh…\n’Mañ hon Enor enni.\nEn em gannañ a-enep d’an dinac’h zo bet, d’am soñj, unan eus ar c’hentelioù meur he deus roet Anjela Duval deomp. Dreist-holl pa n’eo ket hepken gant ar spered met ivez gant an ober e kase he stourm. Rak Anjela n’he deus ket dihanet da stourm a-hed he buhez.\n « Aotrou, va lezit c’hoazh… » a vo kavet el levr-mañ.\n Ger ijinet ganin evit lârout « cloner »\n René Descartes, Discours de la méthode, c’hwec’hvet lodenn.\n « Sahara ? » a vo kavet el levr-mañ.\n Laouenan 1982, pp. 93-94 ??? (adlakaet e brezhoneg ganin).\n Lizher da brokulor Lez-varn Surentez ar Stad, in Pluskelleg 1985, p. 152. (Lakaet e brezhoneg ganin.)\n « Bennozh dit », Traoñ an Dour, p. 100.\n « Delioù ruz. Delioù melen » a vo kavet el levr-mañ.\n S.o. « Barzhoneg eus Bro-Bers », pe « Doue hag an Den » el levr-mañ.\n S.o. « Furnez an Tibet » el levr-mañ.\n « Perak ? », Kan an douar (eil embannadur, 1978), p. 175.\n « Da vugel on », Kan an douar (eil embannadur, 1978), p. 168.\n « Neb na gar ket » a vo kavet el levr-mañ.\n « Darbodoù » a vo kavet el levr-mañ.\n « Lagad an Heol », Kan an douar (eil embannadur, 1978), p. 28.\n Pe o « identelezh », ma ’z eo gwelloc’h ganeoc’h.\n « Galv d’ar mammoù… » a vo kavet el levr-mañ.\n> Anjela hiziv (2/3) - Stourm


Levr ar Furnez - Wikipedia\nLevr Furnez Salaun (Codes Gigas), dornskrid eus an XIIIvet kantved eus manati Podlazice, miret e Levraoueg Vroadel Sveden\nBet eo bet skrivet al levr er c'hantved diwezhañ KJK, war-dro ar bloaz 50 gant ur Yuzev o chom en Egipt, moarvat en Aleksandria. Skrivet eo bet e gresianeg hag anavezet mat eo ar yezh-se gant an oberour. Anvet eo bet "Furnez Salaun" e Bibl ar Seikont. Boaziet oa furien Israel da lakaat war anv ar roue brudet an holl skridoù a furnez (da skouer ar C'hrennlavarioù, Levr ar Prezeger).\n- Ar pennadoù 1-6 a ziskouez tonkadur an den hervez Doue : disheñvel-mik eo hent ar re fur diouzh hini ar re fallakr. N'eus netra da c'hortoz evit ar vuhez da zont, nemet ha heuliet e vee bremañ hent ar furnez.\n(br)Troidigezh An Tour-Tan, levrenn 4, pp 127-128\n(fr)La Bible de Jerusalemn, Cerf, embannadur 1998, pp 1133-1335\nAdtapet diwar « https://br.wikipedia.org/w/index.php?title=Levr_ar_Furnez&oldid=1855264 »


Maner Kernod - Wikipedia\nManer Kernod a zo ur maner e Mellag, nepell diouzh Kemperle, e Kerne Izel, e Penn ar Bed.\nSoñjal a reer e voe savet ur maner eno ken abred hag en XIIIvet kantved, rak kavet ez eus bet roudoù unan eus ar mare-se.\nUr sell a-dost ouzh ar savadur\nLodennoù koshañ ar maner a weler hiziv a voe savet e-kreiz ar XVvet kantved. D'ar mare-se e oa perc'hennet ar maner gant ar familh Leskoad, ha skoed-ardamez ar familh a weler en unan eus gwerennoù livet ar chapel. Goude-se e voe perc'hennet gant meur a familh : Le Bœuf, Le Veer, du Vergier de Kerorlay ha de Poulpiquet de Brescanvel. Kemmoù a voe degaset d'ar savadur er XVIIvet hag en XVIIIvet kantved.\nPouezus e oa ar maner a-fet labour-douar : er XVIIvet kantved e voe savet ur solier dezhañ bannoù-koad, a-us d'un tremen. Unan eus ar skouerioù nemeto a gaver e Breizh eo. E penn-kentañ an XVIIIvet kantved e voe plantet gwez avaloù chistr. E 1995 e voe aozet ur verje arnodiñ : hiziv an deiz e kaver enni 42 spesad avaloù chistr disheñvel. Da vare an Dispac'h gall e voe degemeret beleien ha chouanted er maner, en ur guzhiadell e choment.\nAn domani hag an dielloù[kemmañ | kemmañ ar vammenn]\nAnavezout a c'haller darvoudoù pennañ an istor dre ma'z eus bet miret dielloù e-leizh abaoe ar XVvet kantved.\nPallenn-moger e diabarzh ar maner\nGouzout a reer da skouer e oa an domani 73 hektar dezhañ er XVIvet kantved. Met gant ar c'hemmoù armerzh, hag al lodennerezhioù ne chom nemet 30 hektar hiziv an deiz. Gant an dielloù e c'haller gouzout ivez e oa pemp ruskenn er maner da vare an Dispac'h Gall, ar pezh n'eo ket souezhus rak a-bouez e oa ar gwenanerezh e Kerne Izel, hag ivez ur muz testeniet en dielloù abaoe 1540. Kempennet eo bet e 1993. Annezet e voe ar maner betek 1989 ha pa varvas ar perc'henn diwezhañ e voe prenet gant Kuzul meur Penn ar Bed e 1990. E 1991 e voe lakaet da savadur istorel. Hiziv an deiz ez eo gouestlet d'al lennegezh dre gomz, hag ennañ e kaver Kreizenn enklask ha dielloù al lennegezh dre gomz. Ur rann eus skol-veur Brest eo.\nLec'hienn ofisiel ar maner\nAdtapet diwar « https://br.wikipedia.org/w/index.php?title=Maner_Kernod&oldid=1861809 »


Istor DDM - Skol Erminig\nPrantadou ar vuhez\nBy sterenn kerleguer cazuguel on Monday, May 23 2016, 19:41\nPrantadoù ar vuhez (CP/CE1).\nAn amzer vodern : an Azginivelezh\nBy sterenn kerleguer cazuguel on Friday, May 13 2016, 11:52\nKentel 1 : araokadennoù teknikel ha skiantel.\nAmzer modern : Azginivelezh skiantel ha teknikel 1\nAmzer modern : Azginivelezh skiantel ha teknikel 2\nKentel 1 (da glokaat)\nLec'hiennoù internet dedennus : (filmoù berr)\nhttp://education.francetv.fr/matiere/temps-modernes/cp/video/copernic-et-galilee-notre-histoire (Copernic ha Gallilée)\nKentel 2 : araokadennoù arzel.\nAzginivelezh arzel 1\nAzginivelezh arzel 2\nKentel Azginivelezh (da glokaat)\nKeñveriañ kestell (krennamzer/Amzer modern) : Kenverit_kestell\nhttps://www.youtube.com/watch?v=Pk_7n1BCSSg C'est pas sorcier - Les châteaux de la Loire\nhttp://education.francetv.fr/matiere/temps-modernes/ce2/video/leonard-de-vinci-de-milan-a-amboise-il-etait-une-fois-les-decouvreurs Léonard de Vinci de Milan à Amboise (Il était une fois les découvreurs)\nhttp://education.francetv.fr/matiere/arts-visuels/cinquieme/video/la-joconde-au-musee-du-louvre C'est pas sorcier (La Joconde).\nKastell Villandry : http://education.francetv.fr/matiere/temps-modernes/cm1/video/l-histoire-du-chateau-de-villandry http://education.francetv.fr/matiere/temps-modernes/ce2/video/le-chateau-de-villandry-un-chateau-renaissance http://education.francetv.fr/matiere/temps-modernes/cm1/video/les-jardins-du-chateau-de-villandry\nhttp://www.chenonceau.com/index.php/fr/lechateau/visite-panoramique?Itemid=56&rub=chateau (gweladenn dre internet)\nAn amzer vodern : ar beajoù dizoleiñ.\nBy sterenn kerleguer cazuguel on Thursday, May 12 2016, 08:03\nKentel 1 : abegoù ar beajoù. _\nAmzer modern 1\nKentel 2 : ijinadennoù nevez evit bezañ gouest da veajiñ pelloc'h.\nAmzer modern 2 (1)\nAmzer modern 2 (2)\nKentel 3 : ar beajoù hag ar verdeerien.\nAmzer modern 3 (2)\nBy sterenn kerleguer cazuguel on Wednesday, February 10 2016, 16:14\nSetu fichennoù war an Henamzer (CE2).\nno comment no trackback 11 attachments\nBy sterenn kerleguer cazuguel on Monday, February 8 2016, 17:18\nno comment no trackback 5 attachments\nBy sterenn kerleguer cazuguel on Monday, February 8 2016, 17:11\nFichennoù evit en em lec'hiañ war ar sizhun (CP CE1).\nno comment no trackback 3 attachments\nBy sterenn kerleguer cazuguel on Monday, February 8 2016, 17:01\nFichennoù war ar mizioù evit ar re CP hag ar re CE1.\nBy sterenn kerleguer cazuguel on Monday, February 8 2016, 15:38\nSetu fichennoù war ar Ragistor (CE2)\nAr frizenn gronologel (3) : kentelioù\nBy sterenn kerleguer cazuguel on Monday, February 8 2016, 14:15\nKentelioù evit ar skolidi (CE2).\nno comment no trackback 7 attachments\nAr frizenn gronologel (2)\nBy sterenn kerleguer cazuguel on Monday, February 8 2016, 13:28\nFichennoù evit ar skolidi (CE2). Ret eo dezho didroc'hañ ar skeudennoù ha pegañ anezho war ar fichennoù.\nno comment no trackback 12 attachments\nAr frizenn gronologel\nBy sterenn kerleguer cazuguel on Monday, February 8 2016, 13:11\nAr frizenn gronologel (CE2): skritelloù evit ar c'hlas.\nno comment no trackback 6 attachments\nDielloù evit ar skolaerien. Skolaerez on; o kregiñ war ar vicher emaon (gant al liveoù CP-CE1-CE2). Savet em eus dielloù. N'int ket peurvat, evel-just, met marteze e vefent dedennus evit ar skolaerien all. Setu... Krouet 'meus ma blog. Lenn a rin hoc'h evezhiadennoù gant plijadur. Lavarit din hoc'h alioù! Da c'houzout : ne lakan ket ur skeudenn evit pep fichenn. Ret eo deoc'h klikañ war ar bezhioù stag evit pellgargañ an dielloù.\nniveroù ha niveriñ (9)\nJediñ a-blom (0)\nSammadennoù hep dalc'h (2)\nSammadennoù gant dalc'h (2)\nLiesaat dre un niver ur sifr. (1)\nLIesaat dre un niver 2 sifr (2)\nLamadennoù hep dalc'h (2)\nLamadennoù gant dalc'h (2)\nJediñ a-blaen (1)\nBinvioù evit ar skol (1)\nSkrivañ e brezhoneg (2)\nIstor DDM (11)\nSkiantoù DDM (7)\nIstor an arzoù (1)\nDa lenn (2)\nLec'hiennoù dedennus (1)


Santez-Anna-Gwened : Lidoù e brezhoneg en enor d'ar vretoned marv er Brezel Bras\nMardi 10 novembre 2015 à 17:17 -\nLidoù bras, brav hag e brezhoneg a vezo dalc'het e Santez-Anna-Gwened d'an 11 a viz Du. Enoret e vezo neuze ar soudarded marv e-pad ar Brezel Bras.\nIliz Santez-Anna-Gwened © Maxppp - Yves Salvat\nAozet e vez "bep ploaz abaoe 6 bloaz al lidoù-mañ e Santez-Anna-Gwened ha bep ploaz e vez leun an iliz" a zispleg Jorj Belz unan eus an aozerien. "Dreist-holl peogwir ma z'eus aze ur bez, ur savadur bras, a oa bet savet goude ar Brezel Bras e 1932 lec'h ma vez skrivet anvioù re zo bet lazhet er brezel 1914."\n"Ne vo ket ul lid relijiel hepken" eme paotr Pondi. "E penn kentañ e vo diskleriet buhez ar re varv, ha war-lerc'h dre ma vez an traoù e Iliz Santez-Anna e vo kouviet an dud re zo kristen ha re a selaou da bediñ evito hag evit ar peoc'h."\n"E Galleg e vez skrivet "Tes fils bretons morts pour la France". E Brezhoneg e vez skrivet "Ar soudarded marv er brezel". N'eo ket memestra !" Jorj Belz\n"An dud-se a zo marv met perak int bet marv ? Marvet int evit ar Frañs ? Me zo vont da lavar deoc'h un dra bennak. War an delwenn e vez skrivet e Galleg "Tes fils bretons morts pour la France". E Brezhoneg e vez skrivet "Ar soudarded marv er brezel". N'eo ket memestra !"\n"An traoù a vo e brezhoneg met pep hini en devo ul levrig a vo e-barzh an traoù e brezhoneg deus un tu hag e galleg deus an tu all. Komzet e vo e brezhoneg, setu ar re ne ouezont bet mat ar brezhoneg a c'hello heuliañ an traoù gant al levrig"\nKregiñ a raio an darvoud-mañ da 15e.\nKemer a raio perzh :\n> Al lazhioù-kanañ : Kaloneù Derv Bro Pondi ha Boéh-Santez-Anna\n> Sonerion Bro Pondi\n> Skol divyezhek Santez-Anna-Gwened\nE brezhoneg : adkempennet e vez savadurioù karter Penharz e Kemper\n"Kaerenn", ur valsenn skrivet gant Antoine Le Fée evit e zousig\nBaccalauréat 2022 : retrouvez les résultats dans l'académie de Lyon\nBaccalauréat 2022 : retrouvez les résultats dans l'académie de Grenoble\nBaccalauréat 2022 : retrouvez les résultats dans l'académie de Dijon\nFrance Bleu Périgord s'arrête dans 13 communes de Dordogne pour sa tournée d'été\nHaut-Rhin : Charlotte Goetschy Bolognese devient députée après l'entrée au gouvernement d'Olivier Becht\nBaccalauréat 2022 : retrouvez les résultats de l'académie de Nantes\nBaccalauréat 2022 : retrouvez les résultats de l'académie de Rennes\nBaccalauréat 2022 : retrouvez les résultats de l'académie de Toulouse dès 10h ce mardi


Atersadennoù – Page 10 – Radio Kerne\nTrump kadoriet, sell un amerikan\nD’an 20 a viz Genver ‘vo kadoriet Donald Trump, prezident nevez ar Stadoù Unanet. Ur souezhadenn bolitik ouzhpenn eo goude Brexit ar Rouantelezh Unanet. Wayne Mockerman, amerikan ‘neus bet botet evit Clinton, zo bet aterset gant Morgane diwar-benn e brezidant nevez, ar manifestadegoù e kêrioù bras ar Stadoù Unanet a-enep da Drump ha dibaboù politik kentañ ar businessman.\nForn bara Beuzeg-Konk\nForn bara kêr La Haie\nAbaoe daou vloaz eo bet lakaet forn bara la Haie (Beuzeg-Konk) en-dro. Bremañ zo kant bloaz ‘zo ‘noa ket labouret anezhañ. François Riou ha e gamarad Youenn a zisklip deomp penaos vez fardet bara gantañ.\nUn droiad e Kerien\nBevet ‘meus gant blev ruz ha me varvo moarvat gant blev gwenn !\nAli Baba hag an daou-ugent laer (1)


Elizabeth Breizh-Veur - Wikipedia\nAr briñsez saoz Elizabeth Breizh-Veur, poltredet gant Thomas Gainsborough .\nElizabeth, poltredet gant William Beechey (1797)\nAn teir c'hoar ha priñsezed, Charlotte Augusta Matilda, Augusta Sophia ar Rouantelezh-Unanet, hag Elizabeth Breizh-Veur, gant Thomas Gainsborough e 1784.\nElizabeth, pe Elesbed Breizh-Veur, ganet e 1770 e Buckingham Palace, e Londrez, ha marvet e 1840, a oa ur briñsez saoz.\nSeizhvet bugel ha trede merc'h ar roue saoz George III hag e bried Charlotte von Mecklenburg-Strelitz e oa Elizabeth Breizh-Veur. He zad a oa mab da Frederick, Priñs Kembre ha da Augusta von Sachsen-Gotha.\nSerc'h e oa e kuzh d'ur priñs gall dug Orleañs (1773-1850), met ne voe ket aotreet ar priñs da zimeziñ dezhi. Maria Karolina Aostria, rouanez Naplez, ne oa ket hep gouzout an darempred-se etrezo. Koulskoude e roas he merc'h Maria Amelia di Borbone-Napoli (1782-1866) d'ar Gall e 1809 pa brometas ar paotr sklaeraat e zarempred gant merc'h ar roue saoz.\nDimeziñ a reas Elizabeth e 1818 d'ar priñs alaman Friedrich VI von Hessen-Homburg, mab henañ da Friedrich V von Hessen-Homburg ha da Caroline von Hessen-Darmstadt. En em gavet e oant en un dañsadeg e 1814 e lez Bro-Saoz. Pa he devoañ eñ gwelet en e lifre housar aostrian he devoa lavaret: " Mar deo paotr yaouank e timezin dezhañ!". Dimeziñ dezhañ a reas en desped d'he zud. Mont a rejont da vevañ da Alamagn. Ne oa ket un eured a garantez, met laouen e oant o-daou: hi a c'hallas tec'hel diouzh al lez saoz, hag eñ a dennas gounid eus he c'herentiezh.\nDivugel e voent.\nE miz Genver 1820 e teuas Friedrich da vout Landgrav Hessen-Homburg war-lerc'h e dad. Gant arc'hant e wreg e teuas a-benn da gempenn palez Homburg.\nMervel a eure e 1840 da 69 bloaz, e Frankfurt am Main, en Hessen. Beziet e voe e Mozoleon al Landgraved, en Homburg.\n2010: Das graphische Werk der Landgäfin Elizabeth 1770–1840 Museum im Gotischen Haus, Bad Homburg.\nAdtapet diwar « https://br.wikipedia.org/w/index.php?title=Elizabeth_Breizh-Veur&oldid=1977171 »


Gwirioù an dud nammet - Spered ar vro - Le Télégramme\nGwirioù an dud nammet\nBernez Kerdraon zo aet e darempred gant an dud war ar renk da geñver an dilennadegoù-kêr e e Plougastell. (Foto Anna Quéré)\nBernez Kerdraon zo anavezet er bed kevredigezhel evit bezañ bet rener ar gengevredigezh SKED e Brest. O sevel un dezenn emañ bremañ diwar-benn gwirioù an dud ampechet e Penn ar bed.\nAbaoe e vugaleaj e vale Bernez Kerdraon gant poan, hag abaoe ugent vloaz gant e vizhier. Pa oa bet ganet e oa bet un diouer a oksijen en e empenn ha taget eo bet an neuronoù liammet gant e zivesker. Anvet eo ar c’hleñved-mañ « paralysie cérébrale » e galleg flour. Gouzañvet en deus pa oa bihan. « D’ar poent-se ne veze ket goulennet digant ar vugale petra ‘oa o soñj hag o sañtimantoù », a gont an den. Pa oa eizh vloaz e oa bet ar paotr bihan oberataet e Brest ha ne oa ket bet aotreet e vamm da chom en e gichen, goude an oberatadenn. Ur soñj poanius evitañ. « Spi ‘m eus e vez doujet gwelloc’h deus ar vugale ampechet bremañ », emezañ. Hiziv an deiz c’hoazh e rank Bernez bezañ heuliet a-dost gant ur c’hine evit lakaat e zivesker da labourat. E-pad ar c’hoñfinamant zoken en deus kendalc’het da heuliañ prantadoù kine a-bell.\n« Komz a ra ar re all en hon flas »\nO chom e Plougastell emañ an den asambles gant e wreg. Nerzh a vez gantañ dalc’hmat, betek mont e darempred gant ar re a zo war ar renk evit an dilennadegoù-kêr. « Pa ‘z eus votadegoù eo ar poent mat evit lakaat an dud da skrivañ da vat ar pezh o deus c’hoant da ober. Se zo gwir war pep tachenn, kement all evit gwirioù an dud ampechet ! » Bet eo Bernez da welet pep hini anezho. Dalc’het e vo an eil tro a-benn an 28 a viz Even ha pep listennad he deus respontet dre skrid dezhañ. « Ar pezh a ranker ober eo muzuliañ da vat ar pezh ‘zo bet lakaet e plas war-lerc’h », a zispleg Bernez. Deuet eo da vezañ ispisializet war an dachenn-se : o prientiñ emañ un dezenn diwar-benn gwirioù an dud nammet e Penn ar Bed. Heuliet e vez e labour gant ur glaskerez e skol-veur Brest hag unan all e Lisboa, e bro Portugal. « E 2013 am boa graet ur staj e Lisboa da zeskiñ penaos implijout an ostilhoù evit muzuliañ efedusted ar pezh a veze kinniget d’an dud ampechet ». Muzuliet e vez an dra-se en ur zastum soñjoù an dud war an dachenn. « A-bouez-kenañ eo, rak alies-mat ne vez ket goulennet digant an dud ampechet petra ‘soñjont, petra ‘santont. Komz a ra ar re all en o flas atav. Un dra don eo ! »\n« Stourm a ran war pep tachenn »\nUr pezh mell labour enklask eo, met ur marc’h-labour eo Bernez. A bep seurt micherioù en deus graet a-raok bezañ klasker. Goude bezañ bet kontour e Diwan e-pad bloavezhioù e oa deuet da vezañ rener SKED, ur gengevredigezh e Brest o strollañ ar c’hevredigezhioù brezhonek. « Eno em eus desket kalz ivez. Desket ‘m eus mont e-darempred gant an dud en un doare eeun ». N’eo ket echu an traoù gantañ war an dachenn gevredigezhel : savet en deus ur gevredigezh e miz Genver gant daou zen all nammet eveltañ, evit ma vefe kemeret gwelloc’h e kont o c’hleñved gant ar vedisined. « Bep Sul en em gavomp a-bell evit eskemm diwar-benn hon soñjoù », a gont Bernez. Mousc’hoarzhin a ra. « Stourm a ran war pep tachenn, stourm a ran atav », emezañ.\nLexiqueTud ampechet, tud nammet : personnes en situation de handicap.Empenn : cerveau.Bizhier : béquilles.Dilennadegoù-kêr : Municipales.Kontour : comptable.\nBernez Kerdraon, ancien directeur de la confédération Sked, s’est attelé depuis quelques années à la réalisation d’une thèse sur les droits des personnes en situation de handicap. Il est lui-même atteint de paralysie cérébrale depuis sa naissance et s’attache à sensibiliser les citoyens sur l’inclusion des personnes handicapées. Les Municipales lui ont d’ailleurs donné l’occasion d’interpeller les candidats des quatre listes de Plougastel-Daoulas sur ces questions.


Produadur diabarzh gros - Wikipedia\nProduadur diabarzh gros\nBroioù ar bed hervez o PDG per capita e 2008 (istimadenn eus ar c'hef moneiz etrebroadel, miz Here 2008)\nPDG (PPP) per capita (dre benn)\nAr produadur diabarzh gros, berraet e PDG (galleg PIB), zo ur merker ekonomikel implijet da jediñ ar pinvidigezhioù krouet gant obererien ekonomikel ur vro resis. Termenet eo evel talvoudegezh hollek ar produadur diabarzh a vadoù hag a servijoù en ur vro resis e-pad ur bloavezh resis gant ar re zo o chom e diabarzh an dachenn vroadel. Muzul ar gounidoù a zeu eus produadur ur vro resis eo ivez. Komz a reer a-wezhioù eus produadur ekonomikel bloaziek pe eus produadur hepken.\nGant ar PDK eo c'haller muzuliañ feur ar c'hresk ekonomikel. Gant ar PDK dre annezad eo c'haller muzuliañ al live bevañ.\nAr c'horvoder broadel kriz (KBK) eo ar PDK mui enkerzhoù rik korvoder ar werederioù a-ziavaez-bro (korvoder ar werederioù o tont eus ar pep all eus ar bed nemet korvoder ar werederioù paeet d'ar pep all eus ar bed).\nAbegadennoù[kemmañ | kemmañ ar vammenn]\nAr PDK ne gemer ket e kont na koust ar bevañ na monc'hwez ar broioù. Gwelloc'h eo ober gant ar PDK parder galloud-prenañ eta.\nEmañ prizachourien Aozadur ar Broadoù Unanet o prederiañ evit krouiñ ur merker hag a gemerfe e kont an efedoù war an endro.\nAdtapet diwar « https://br.wikipedia.org/w/index.php?title=Produadur_diabarzh_gros&oldid=1879819 »\nKemmoù diwezhañ degaset d'ar bajenn-mañ d'an 27 Mez 2020, da 20:26.


Cotton absorbent folding gauze on sales of page 8 - Quality Cotton absorbent folding gauze supplier\n100% cotton absorbent gauze folding gauze zig-zag 40's 32x28 100cmx100m medical supplies white bleaching\n100% cotton absorbent gauze folding gauze zig-zag 40's 32x28 100cmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 35x26 100cmx100yds medical supplies white bleaching\n100% cotton absorbent gauze folding gauze zig-zag 40's 35x26 100cmx100yds medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical ... Read More\n100% cotton absorbent gauze folding gauze zig-zag 40's 35x26 100cmx100m medical supplies white bleaching\n100% cotton absorbent gauze folding gauze zig-zag 40's 35x26 100cmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 35x28 100cmx100yds medical supplies white bleaching\n100% cotton absorbent gauze folding gauze zig-zag 40's 35x28 100cmx100yds medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical ... Read More\n100% cotton absorbent gauze folding gauze zig-zag 40's 35x28 100cmx100m medical supplies white bleaching\n100% cotton absorbent gauze folding gauze zig-zag 40's 35x28 100cmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 35x28 120cmx100m medical supplies white bleaching\n100% cotton absorbent gauze folding gauze zig-zag 40's 35x28 120cmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 35x28 120cmx100yds medical supplies white bleaching\n100% cotton absorbent gauze folding gauze zig-zag 40's 35x28 120cmx100yds medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical ... Read More\n100% cotton absorbent gauze folding gauze zig-zag 40's 35x26 120cmx100m medical supplies white bleaching\n100% cotton absorbent gauze folding gauze zig-zag 40's 35x26 120cmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 35x26 120cmx100yds medical supplies white bleaching\n100% cotton absorbent gauze folding gauze zig-zag 40's 35x26 120cmx100yds medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical ... Read More\n100% cotton absorbent gauze folding gauze zig-zag 40's 32x28 120cmx100m medical supplies white bleaching\n100% cotton absorbent gauze folding gauze zig-zag 40's 32x28 120cmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More


Lourdes Robles zo ur ganerez puertorikan ganet en San Juan (Puerto Rico), d'an 18 a viz Here 1964. Brudet bras eo bet evel kanerez er bloavezhioù 1980 ha 1990, evel he c'henvroadezed Ednita Nazario ha Yolandita Monge. Dilezet he deus bed ar sonerezh abaoe ur pennad.\nBrudet e oa he c'hanaouennoù "Abrázame Fuerte", "Corazón en Blanco", "Soñando Contigo", "Lo Amo", "Ni Tú Ni Nadie" ha "Sola".\nEn 2010 he deus graet ur bladenn all, gant kanaouennoù brudet sonaozourien all, evel Juanes, Juan Luis Guerra, Ricardo Montaner, Franco de Vita, La Quinta Estación, Maná, Alejandro Fernández e-touez tud all.\nDonde Se Ha Hido Tu Amor\nGwivan ar ganerez\nAdtapet diwar « https://br.wikipedia.org/w/index.php?title=Lourdes_Robles&oldid=1695079 »\nKemmoù diwezhañ degaset d'ar bajenn-mañ d'an 22 Meu 2016, da 14:22.


Terra Lliure - Wikipedia\nTerra Lliure ("Bro Dieub" e katalaneg) a oa un aozadur broadelour a rae gant ar feulster. Krouet e 1979 ez eas da get ez-ofisiel e 1995.\nSetu palioù pennañ ar strollad:\nEmrenerezh evit ar Broioù Katalanek, o kas a-benn ar fin d'an disparti diouzh Spagn ha Frañs.\nDifenn ar c'hatalaneg\nDifenn interesoù renkad al labourerion dre stourm a-enep d'ar gapitalouriezh\nAn darn vrasañ eus izili kentañ Terra Lliure a deuas er bloavezhioù 80 eus aozadurioù ha strolladoù all, dreist-holl Epoca (Arme Pobl Katalonia), FAC (Talbenn Dishualded Katalonia), PSAN (Strollad Sokial evit an Dishualded Broadel), IPC (Dishualded evit ar Broioù Katalanek) ha JERC (Yaouankiz Tu-kleiz Republikanour Katalonia).\nEmbann a reas Terra Lliure disklêriadur kentañ ar strollad anvet “Galv ur Vro Dieub” 1 d'an 24 a viz Mezhven 1981, nebeut war-lerc'h ma voe bet klasket gant an arme en em ober gant ar galloud adarre dre an taol c'hwitet er parlamant Bro-Spagn, ar "Cortes" d'an 23 a viz C'hwevrer kaset da benn gant ar c'horonal archer (guardia civil) Tejero. Skignet e oa bet ar c'halvadenn-se e-kerz ur vodadenn veur anvet “La Crida a la Solidaritat” (Galv ar C'hengred) dalc'het e stadiom melldroad Barselona.\nKaset e oa bet da benn taol kentañ ar strollad e miz Mae pa voe tennet war ar c'helaouenner Federico Jiménez Losantos, o c'hloazañ anezhañ en e c'har.\nMervel a reas un ezel eus Terra Lliure, Martí Marcó i Bardellaevit d'e 19 vloaz, evit ar wech kentañ pa voe tennet warnañ gant ar polis d'ar 26 a viz Genver 1979. Pemp miz war-lerc'h e varvas Fèlix Goñi “Bruc” o kas ur vombezenn. Mervel a reas Josep Antoni Villaescusa e 1984 o fardañ ur vombezenn. E 1985 e voe lazhet Quim Sánchez pa darzhas ur vombezenn.\nEtre 1981 ha 1984 e klaskas Terra Lliure kaout souten digant renkadoù labourerion Katalonia a-benn pouezañ war politikerezh ar vro. D'ar mare-se e veze skoet gant ar strollad war palioù resis: ar skinwelioù, embregerezhioù gall ha spagnolek, polis Spagn. O lakaat ur vombezenn da darzhañ en ul lêz-varn e voe lazhet gant ar strollad ar sivil nemetañ, anzavet evel ur fazi bras gante da heul.\nDaoust ha ma voe harzet un nebeut pennoù eus an aozadur etre 1984 ha 1989 e teuas a-benn Terra Lliure da derc'hel penn ha diorroet e oa gante daou strolladig all evit harpaña anezhañ: ar c'hKomite Kengred ar Vrogarourion Katalanek (CSPC) hag al Luskad evit Difenn ar Vro (MDT).\nEn hañv 1988 e dalc'has Terra Lliure e IIIde Kuntell diazezet war tri skrid o teskrivañ ideologiezh terorikel ar strollad hag o tielfennañ levezon gwirion al luskad broadelour er gevredigezh. Abalamour da drubuilhoù diabarzh e krogas Terra Lliure da vont war wanaat hag e disklêrias d'ar mediaoù unan eus izizi kentañ ar strollad, Pere Bascompte, e oa an aozadur e-ser vezañ divoded.\nAbalamour d'ar strivoù graet gant ar barner Garzón e 1992 da geñver ar C'hoarioù Olimpek e voe harzet 60 den sañset da vezañ liammet ouzh Terra Lliure.\nE miz Gwengolo 1995, goude un nebeut mizioù hep taol ebet, e disklèrias ar strollad e oa bet divodet da vat.\nLiamm diavaez:[kemmañ | kemmañ ar vammenn]\nUl lec'hienn diwar-benn\nAdtapet diwar « https://br.wikipedia.org/w/index.php?title=Terra_Lliure&oldid=1846856 »\nStrolladoù komunour Katalonia


Pajenn:Perrot - Bue ar Zent.djvu/32 - Wikimammenn\nPajenn:Perrot - Bue ar Zent.djvu/32\nGwerc’hez, Patronez Bruxell (652-710)\nAr zantez-man a ziskenne eus unan eus tiegeziou brudetan ar Brabant. He zad, he mamm, he breur, eur c’hoar d’ezi hag he maeronez a zo etouez ar zent. Genel e reas en Ham, hag abred e oe kaset d’ar skol da gouent Nivel, elec’h ma oa he maeronez, santez Jertrud.\nEno e oe grêt ganti eur verc’h desket kaer ha savet mat. Daouzek vla he devoa pa varvas he maeronez, ha neuze e tizroas d’ar gêr, elec’h ma reas plijadur he zud, souezet o welet pegen gwellaet e oa he stumm en ken berr amzer.\nC’hoant he devoa d’en em rei holl da Zoue, ha, gant grad vat he c’herent, en em dennas en Morseel. Eno e rannas he bue etre ar beden hag ar binijen. He feniti a deuas da vezan, hepdale, ti an holl dud ezommek. Kement hini a oa gwasket gant eur boan bennak, a gorf pe a spered, a zirede da gaout Gudula, gant ar fizianz vat da vezan selaouet.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/32&oldid=140578 »


Dafydd Penmachno Goch pe Dafydd ap Dafydd ap Gruffudd a vije bet mab bastard da Dafydd ap Gruffudd, a oa diwezhañ priñs Kembre (Kerzu 1282 - Mezheven 1283) goude marv e vreur Llywelyn ap Gruffudd e Cilmeri e 1282.\nE dad Dafydd ap Gruffudd a oa dimezet da Elizabeth Ferrers hag en doa bet daou vab hag ur verc'h: Llywelyn, Owain ha Gwladys. Mervel a eure an daou vab e kastell Bristol ha Gwladys a voe bac'het e kouent Sixhills e Lincolnshire. Seizh merc'h bastard en dije bet ivez met tra ne ouzer anezho. Tra ebet ivez ne ouzer eus buhez Dafydd Goch. Diouzh e anv e c'haller soñjal e oa ruz e vlev, pe neuze e oa ganet er gwad. E vamm a oa anvet Tangwystl ferch Owain Fflam met mann ebet all ne ouzer anezhi. Dimeziñ a eure Dafydd da Angharad ferch Heilyn.\nUr mab en doe, Gruffudd ap Dafydd Goch, marvet war-dro 1365 ha beziet en iliz Betws-y-Coed: ur maen zo enni en enor dezhañ ma veneger e hendadoù. Ur verc'h en doa, Gwenllian,a zimezas da Gruffudd ap Iorwerth, baron Edeirnion.\nGruffudd ap Dafydd Goch en dije bet ur mab anvet Gruffudd Fychan ap Gruffudd, ha hennezh en doe ur mab anvet Gruffudd Leiaf a oa barzh hag un englyn zo skrivet e Cwrtmawr. Ar Gruffudd-se en devoa bet ur mab anvet Ieuan ap Gruffudd Leiaf hag a oa barzh ivez.\nJ. Beverley Smith, Llywelyn ap Gruffud, Prince of Wales, Gwasg Prifysgol Cymru/University of Wales Press, 2014, (ISBN 978-1-78316-006-8) (en)\nAdtapet diwar « https://br.wikipedia.org/w/index.php?title=Dafydd_Goch&oldid=1624463 »\nGanedigezhioù ar bloavezhioù 1270\nKemmoù diwezhañ degaset d'ar bajenn-mañ d'an 1 Meu 2015, da 20:43.


marc'h-tan - Wikeriadur\nGer kevrennek savet diwar an daou anv-kadarn marc'h ha tan.\nmarc'h-tan /marxˈtãːn/ gourel (liester : kezeg-tan, marc'hoù-tan)\nKarbed divrodek, dezhañ ur c'heflusker zo muioc'h evit hanter-kant kantimetr diñs (50 cm3) d'e vailhoù.\nKaset e voent gantañ betek ar gael, a voe digoret d'o lezel da dremen gant ar marc'h-tan, hag adprennet raktal war o lerc'h. — (Roparz Hemon, Viktor ha Petronilh, Al Liamm, niv. 387, Gouere - Eost 2011, p. 44.)\n— Amprestet eo, Kelenner Dumbledore, Aotrou, a respontas ar ramz, en ur ziskenn goustadik, gant evezh, diwar ar marc'h-tan. Digant ar skoliad Sirius Black, a zo bet tapet ganin hiriv. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 20.)\ngalleg : motocyclette (fr)\nAdtapet diwar « https://br.wiktionary.org/w/index.php?title=marc%27h-tan&oldid=283909 »\nKemmoù diwezhañ degaset d'ar bajenn-mañ d'an 13 Ebr 2019, da 19:25.


Pajenn:Le Clerc - Ma beaj Londrez, 1910.djvu/73 - Wikimammenn\nPajenn:Le Clerc - Ma beaj Londrez, 1910.djvu/73\nan otro Louiz Weisse, eur Parizian a wad rik, da ziski ar brezoneg.\nSetu, ’vit-se, e fin ar bla 1907, êt Andre da Londrez evit kriski e ziskamant ’n eur veaji : kavet an devoa eno eur plas da labourat evel micherour. D’e dro e toullas eno evit e genvroad Marcel, ha heman o vont davetan eun nebeud mizio goude. Pa vin arru en Londrez, e welin anean hag e komzfomp, hen eus Londrez, ha me eus Breiz. Mes, da c’hortoz, e fell d’in lakat aman al loden vrasan eus al lizer a skrivas, eur pennad goude ma distro, ar 7et a viz here, d’e vignon Weisse. Heman a ziskoeas e lizer d’am breur, hag a roas otre d’ean d’e gas d’in da lenn. Hen lennet am eus, mes gant kement a blijadur ma ’m eus goulet, me ma-unan, digant Marcel otre d’hen lakat dindan lagad ma lennerien. Bet am eus ma mennad. O vean m’eo skrivet al lizer en brezoneg, n’am mo netra d’ober nemet hen diskrivan.\nLondrez, ar 7 a viz here 1908.\nMa mignon ker,\nHirie ar beure am eus bet ho lizer. Daleet eo bet gant ma dianneadeg. Ho lizero a ra d’in atao kalz a blijadur, a c’hellet kridi, hag ho trugarekât a ran evite. Setu ec’h an da skrivan d’ac’h eun tammig lizer en yez ma Mamm-vro Tredrez, evit rei d’eoc’h eun tanva eus ar yez binniget-se…\nPenôs, emeoc’h-c’hwi, e vevan aman ? Fe dam doustek ! drol a-walc’h. Da gentan ec’h ê ret d’in laret d’ac’h ec’h on o labourat en eun ti a ve grêt ennan gweturio otomobil : skrivagner ec’h on eno. Fe vat, ma labour a zo, war bouez nebeud a dra, ar memes hini am moa d’ober ’ti Michelin. Deus ar beure e savan wardro c’hwec’h heur hanter, ha dioustu e tebran ma dijuni ; eun tasad te gant lêz ha\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/73&oldid=150086 »\nKemmoù diwezhañ degaset d'ar bajenn-mañ d'an 5 Meu 2019, da 18:28.


Pajenn:Ar Floc'h - Deuz ar garantez d'ar maro - Ar Bobl, 1909.djvu/5 - Wikimammenn\nPajenn:Ar Floc'h - Deuz ar garantez d'ar maro - Ar Bobl, 1909.djvu/5\nRomant gazeten AR BOBL 5\nDeuz ar Garantez\nE gwirione, a veac’h e oa sec’het ar c’hleizennou en e c’houk, ma lakeaz staga deuz ar wetur, e zaou varc’h kaër, hag e kemeraz penn an hent evit mond da Bariz.\nEiz de oa bet oc’h ober an hent, ha kerkent ha ma oa digoueet, kenta tra reaz, oa gwerza e zaou loën hag e garronz kaër.\nNeuze e kommansaz da ren eur vuez diboch, buez an dud dizesperet.\nBemde o c’haloupat deuz an eil toull fall d’egile, e kolle e iec’hed, ec’h en em revine. Ar c’hoariou kartou a blije d’ezап, hag enno gwech e c’honee, gwech e kolle arc’hant braz.\nEur bla oa bet o ren ar vue-ze, pa zonjaz dimezi en dro.\nEn unan deuz an tiez ze a hanver e gallek café-concert, Herry a gavaz eur plac’h iaouank deuz ar re gaëra, hanvet Héloïse Clamort.\nAr plac’h-ma a oa deuz eul lignez izel, he zud a zalc’he eun tammik konverz en eur gaerik vihan deuz Sao-Heol Franz.\nDimezi a rejont eta, ha chom a rechont er Gear-Benn. Asamblez gant e itron iaouank, an aotrou Herry a renaz eur vuez fur, na vije ken gwellet o tremen nozveziou en toullou born, na golle ken e arc’hant er c’hoariou braz. Mes avad, ma rene Herry eur vuez fur, na rene ket eur vuez kristen, heg e wreg na roe ket d’ezan aliou mad, rak hi e-unan a oa koueet abred en dizurz.\nPrestik goude ma oa marvet Gwennola, he zad heg e mam a varvez ive en Huelgoat.\nAr boan o devoa bet o klevet ar maro spontuz e devoa bet o merc’h, a gasaz anezo buan war o fenn, ha peurgaset e oant bet, pa glevchont ar vuez fall a rene e Pariz o mab kaër Herry.\nAn aotrou Kerzuliek koz, o chom e maner Tymeur e Poullaouën, a varvaz o koueza diwar e varc’h. Na jome mui deuz an diou famill, nemed an itron goz Kerzuliek, mam an aotrou Herry.\nHouma, pell a ioa, a oa stag war he guele gant ar remm hag ar c’hoënvadurez, hag eun devez, Herry a resevaz eul lizer vit lavaret d’ezan oa maro e vam.\nAbenn eur bla goude ma oa arruet an darvout-ze, Herry a roaz e zonj da zont adarre da chom da Vreiz, dindan an hano a Alphons Clamort.\nDek vla a zo abaoue ma z’eo douaret du-ze e Mellac, Gwennola Kerzuliek, eiz vla zo tremenet, abaoue ma z’eo dimeet vit an eil gwech, Herry Kerzuliek.\nHen-ma, evel heritour d’an daou vaner, hini e wreg kenta en Huelgoat, hag e hini e-unan e Poullaouën, a deu da chom da Vreiz, da vaner Tymeur, el leac’h oa ganet.\nVII. Ar verc’hik Gwennola, e Mellak\nLezomp brema an aotrou Herry hag e itron gant ho zaou vugelik, Henry ha Germaine, ha dizroomp du-ze da Vellak, el leac’h m’ ema ar bugelik koant kavet er be goude maro he mam.\nDek vla e deuz, hag e buez a zo hini ar merc’hedigou war ar meaz. Eun dudi eo he gwelet da zul en offeren gant e dillad kouër. He oad a zo bihan c’hoaz, mes dija he c’halon a zo leun a garantez.\nBemdez e vez o vesa ar zaout hag an denved asames gant bugale vihan Mac’harit an Naour, hag evit c’hoaz e kav d’ezi ez eo c’hoar d’ar re-ma. Peb tra a zo kuzet outhi, hervez ma oa gourc’hemenet.\nGoulskoude ar vugale n’int nemet bugale, hag aliez en o c’hoariou, pa ve drouk enno, e ouezont roi taoliou teod an eil d’egile.\nGwennola a gleve aliez ar c’homzou-ma gant bugale vihan Mac’harit, pa vije drouk enno :\n« Te n’oud ket c’hoar d’omp-ni ! Te zo kavet en eur be ! Da dad d’id a zo divade ! »\nAr bugelik dek vla na daole ket pled er chomzou-ze, hag a leze anezo da dremen evel an traou all a gleve gant bugale ar bourk.\nOber a reaz he fask kenta hag he eil pask e Mellak, ha tri bla a oa abaoue ma oa laket er skol, evit deskì lenn ar brezonek hag ar gallek.\nGoulskoude, eun devez Mac’harit an Naour heg e bugale vihan a ieaz d’ar barrez an Trévoux, eul leo deuz Mellak, ha Gwennola jomaz er gaër evit diouall al loëned.\nDu-ze ema, war heent Kemperle o kana kantikou, soniou Breiz-Izel, hag o lenn an Aviel hag Imitation J. K. Eun dudi eо e c’hlevet o kana sklintin en draonien.\nGoulskoude, vardro nav heur deuz ar mintin, eur plac’h koz, o vesa he loëned ive, a zigouezaz ganthi, hag o diou e kommanschont kaozal deuz an dra-ma ha deuz an dra-hont.\n— « Kana brao a rez, plac’hik, a lavaraz a-wrac’h koz. »\n— Ia, eme ar plac’h iaouank, kalz plijadur em beuz o kana, hag o lenn al leoriou kaër-ma roët d’in gant va mam. »\n— Gant da vam ! n’eo ket gwir ! Da lez-vam marteze.\n— Pa lavaran d’oc’h, va mam er mintin-ma eo e deuz roet an daou leorik brao-ma d’in, hag hi e deuz lavaret d’in lenn anezo.\n— Da vam a zo maro daouzek vla zo tremenet, ha douaret aze en bered Mellak. Ha da dad, pehini a oa païan, en doa c’hoanteet en em laza duze e Santez-Anna, pa glevaz ar c’helou-ze, hag abaoue den n’en deuz klevet hano anezan.\nDa vam a ioa hanvet Gwennola, ha da dad Herry Kerzuliek.\nDeuz pell ac’hann e oant, ha te zo savet ha maget ama gant an hostizez leac’h ma oa diskennet da dad ha da vam.\nDiskouez d’in al leoriou-ze, warno marteze ema hano da dud. »\n— « Ia ! war henma e welan skrivet e skritur dorn :\n« Roët da Wennola Kerglazek gant he fried Herry Kerzuliek. Ha war hen-ma : Gwennola Kerglazek. »\nAdtapet diwar « https://br.wikisource.org/w/index.php?title=Pajenn:Ar_Floc%27h_-_Deuz_ar_garantez_d%27ar_maro_-_Ar_Bobl,_1909.djvu/5&oldid=155065 »\nKemmoù diwezhañ degaset d'ar bajenn-mañ d'an 20 Du 2019, da 15:29.


Festival Teatr Brezhonek - Strollad La Obra\nAgenda de C'Hoariva\nPorte-parole: Kevredad C'Hoariva\nPublié le 11/10/18 13:37 -- mis à jour le 11/10/18 13:37\nFestival Teatr Brezhonek 18/10 -> 18/11/2018\n10 vloaz ! Ar Festival, krouet e 2008, a zalc'h da vont diwar e lañs evit lakaat war wel ar c'hrouidigezhioù gant ar c'hoariva brezhonek. Ur Festival liesliv eo, ma kavo pep hini kaout e c'hoant emichañs : pezhioù-c'hoari, lod anezho radiofonel, stajoù, dizoloadennoù hag eskemmoù…\nTremen a raio ar Festival dre 17 kêr evit 25 darvoud hag 8 pezh-c'hoari disheñvel kinniget.\nEmgav kentañ evit an digoradur d'an 18/10/2018 da 6e noz e Sal an Arvorig e Lesneven gant Strollad La Obra hag ar pezh-c'hoari "Kakaw" (5€/3€) hag ur banne digor-kalon profet goude an abadenn.\nEvit muioc'h a ditouroù : choarivabrezhonek [at] gmail.com / 06 38 78 35 15 / (voir le site)\n45937-choariva_2018web3.pdf Programm Festival Teatr Brezhonek. Source :\ntags : C\_\_\_'hoariva, théâtre, brezhoneg\nE miz Mae 2005 e oa bet savet ar gengevredigezh C’Hoariva a-benn reiñ lañs d’ar c’hoariva brezhonek. Bodet e vez enni strolladoù c’hoariva ha kentelioù c’hoariva er skolioù, skolajoù pe liseoù.\nVoir le mur de C\_'Hoariva


Filmoù 2022 - Daoulagad Breizh brezhoneg\nEtre miz C'hwevrer ha kreiz miz Even 2022\n19vet Troiad an tresadennoù-bev\nDaou brogramm, evit ar re vihan hag ar re vras…\nUr programm 6 film-bevaat\nSueden / 2006 / 44 mun / www.lesfilmsdupreau.com\nFilmaozer : Lasse Persson\nN'eo ket aes bezañ un tasmant pa vezer spontet gant an denvalijenn... O chom e kav kastell "Gomorronsol" emañ Laban an tasmant bihan, asambles gant e dud hag e c'hoar Labolina. En ur vont war glask d'e c'hoar pe en ur zizoloiñ un euzhvil spontus e tesko penaos bezañ mestr war e aon e korf c'hwec'h istor bodet da vezañ ur film : Den ne vez spontet gant Laban, Met pelec'h emañ Labolina, Dizoloadenn ar c'hastell, Un euzhvil un' gwir, Aet Milimina diwar-wel, An tad Nedeleg.\nDoser evit ar skolaer.ez\nUn teulfilm sevenet gant Jean-Yves Collet\nProduet e 2020 gant Tita B Production (Douarnenez) ha Flair Production (52 mun)\nKontet e vez er film-mañ troioù-kaer dreistordinal Aelia, ul logodenn-ed moutik tout, bihanañ krigner Europa, paket ur mintinvezh en ur gorzeg e Kervijen, Breizh, kostez ar meurvor Atlantel. E-pad daou viz e chomo en un atant rouflus, savet evit ma c’hallfe ar spesad-mañ gouennañ a-raok bezañ dieubet adarre en ur prad biologel.\nSiwazh, n’eo ket ken aes an traoù evit Aelia : taget e vo gant ur c’hazh, mont a ray da guzhat en ur voutell blouz a vo tapet gant un traktor a gaso anezhi dre zegouezh e-kreiz maezioù bras.\nSavetaet e vo a-drugarez d’ur jardin just e-kichen met ret e vo dezhi kuitaat ar baradozig-mañ evit mont da foetañ bro war bord parkadoù tro-heol bras divent… Dre chañs e teuio a-benn da zistreiñ d’ar gorzeg ma oa ganet enni.\nA skeul vihan, Aelia al logodenn-ed zo ur gontadenn ekologel ha fentus.\nFilmoù 2022 – Abadennoù 2020 – Dafar – Aozadur – Bilañs 2019


ur wech e oa e Breizh | ur blog eo …\nPublié le 12/01/2015 par Yann-Ber\nDre ma savemp ur bed nevez e vezemp degaset bemdez da ergerzhout ar goullo. Padal ne oa ket tonkadoù hiniennel, ne oa ket labour an unan a ampare al labour. Ar pont boulc’het a-us d’ an islonk a oa frouezh kevredikaat labour pep hini. Steuziet ar monedone diastal etre al labourerion e kouezfe ar pont en e boull.\nHon bed nevez ne oa ket muioc’h eget an nebeut plankennoù-se taolet a strew war vevennoù ar bed kozh.\nAlese e save hon selloù davit ur bed gwerc’h evel erc’h lec’hlennat, dezhañ splannder ar gouloù boreel, pallennet an neñv a stered a viliadoù.\nAn hini disterañ ac’hanomp a berzhie diziouerus er c’hevredikaat.\nKevredikaat a skrivan, digomprenet, digomprenadus. Bemdez ez eskore kealioù, gerioù, a dalveze bemdez diziouerus d’ ar chanterioù, goulennoù a save war un dro ma veze ergerzhet ar werc’helezh a bep tu, dizoloet ar bed kozh evel un tiriad nevez ha kleuziet an islonk ma valire ur pondalez hep garidoù a oa bemdez un estlamm nevez.\nHud e oa ar gerioù nevez en doare ma vez hud an elfennoù ganet gant labour tudennoù al lennegezhioù pobl. Sterniañ a raent an dilavarus a zo kreizon buhez mab-den. Bemdez edont frouezh an hent ha binvioù an hent. Morse ne choment a-sav ha ne oant ket engortoz eus un dazont, eus ur bed faltaziet en dazont. Sevel an dazont a raent war an tomm.\nDont a raen eus an dizenelezh ez eo hini meteier izelañ ar gevredigezh kozh, strishaet o bed endeo d’ar beveziñ/kenderc’hañ. Erlec’hiet e oa bet evidon tamm ha tamm gant denelezh un egin a gevredigezh puilh enni an eskemmoù. Pep hini a emelle e pep live ar vuhez. An holl a buñse e labourioù an holl. Morse ne oa peurechuet al labour, morse ne oa klozet un nor. Pep hini a rae gouloù eus an disterañ teñvalijenn. Imram pep hini a zegase gouloù war ar bed kozh ha skor d’ un hini all da gas e chanter war-raok. Evit ar wech e oa deuet denion a-benn da bleustriñ egin ur gevredigezh digor da labour an holl, kenlabour. Pep hini hervez e varregezhioù ha da bep hini diouzh e ezhommoù. Ne c’helle bezañ nemet bennozh d’ur framm liesek ganet hervez ar chanterioù boulc’het war holl dachennoù buhez ur stroll denion.\nDiskeladeg ebet, bruderezh ebet, prezegenn ebet, nemet labour ar stroll ha darempredoù puilh gant ar gevredigezh kozh a save goulennoù a vage al labour.\nPinvidik e oa hogen mezevellus. An islonk zo islonkus zoken ma valir a-us dezhañ plankennoù a-stew kevredikaat un dornad tud.\nDa drugarekaat ‘m eus an holl dud o deus degaset din un tamm denelezh.\nDaoust da labour dizenelaat ar gevredigezh kozh e virin bepred un tamm eus an denelezh-se.


Hywel "Dda" ap Cadell; skeudenn e dornskrid Peniarth 28\nDelwenn da Hywel Dda e ti-kêr Kerdiz.\nHywel 'Dda' ap Cadell (war-dro 880 - 950) a oa kentañ roue rouantelezh Deheubarth e mervent Kembre. Eñ an hini a unanas Ceredigion, Ystrad Tywi ha Dyfed da grouiñ ur rouantelezh nevez. A-benn ma varvas edo o ren e Rouantelezh Gwynedd ouzhpenn. Brudet eo dre ma klaskas sevel lezennoù unstumm evit Kembre penn-da-benn. Dimezet e oa da Elen ferch Llywarch, merc'h Llywarch ap Hyfaidd.\n2 E ren\n3 Lezenn Hywel\n4 War e lerc'h\nGanet e oa Hywel war-dro 880, hag eñ yaouankañ mab Cadell ap Rhodri ha mab-bihan da Rhodri Mawr. E 905 e oa bet aloubet Dyfed gant Cadell ha roet da Hywel da ren enni. Kreñvaat a reas e grog er vro dre zimeziñ da Elen, merc'h da Llywarch ap Hyfaidd, bet roue Dyfed. Pa varvas e dad Cadell e 909 e voe roet dezhañ un tamm eus Seisyllwg, ha pa varvas e vreur e 920, ec'h unanas an div vro d'ober Deheubarth.\nPa varvas e genderv Idwal Foel e 942 e tegouezhas Gwynedd dezhañ ivez. Ha pa varvas Llywelyn ap Merfyn e c'hallas stagañ Powys ouzh e rouantelezh ouzhpenn. Gant se e oa mestr war an tri c'hard eus Kembre a hiziv.\nE ren[kemmañ | kemmañ ar vammenn]\nKlask a reas Hywel kaout darempredoù mat gant Athelstan, roue Saozon Wessex, ar re c'halloudusañ en Enez Vreizh da neuze. Meur a wech ez eas betek e lez.\nLezenn Hywel[kemmañ | kemmañ ar vammenn]\nUr c'hempenn a voe graet gant Hywel d'al lezennoù kozh, anvet goude "Lezenn Hywel Dda" pe "Lezenn Hywel", d'ar c'houlz ma oa Offa, roue Mercia, o sevel "lezenn Mercia" hag Alfred Veur o sevel "lezenn Wessex". Moarvat e oant anavezet gantañ, dre ma'z anave lez Wessex.\nMervel a reas Hywel e 950. Rannet e voe neuze e rouantelezh etre e vibion.\nAdtapet diwar « https://br.wikipedia.org/w/index.php?title=Hywel_Dda&oldid=1908137 »\nGanedigezhioù ar bloavezhioù 800\nKemmoù diwezhañ degaset d'ar bajenn-mañ d'an 2 Eos 2021, da 09:48.


Aethelheard Wessex - Wikipedia\n(Adkaset eus Æthelheard Wessex)\nAethelheard Wessex a voe roue Wessex eus 726 da 740. Breur-kaer Ine e vefe bet met met war-bouez an dra-se eo dianav e orin.\nPa zilezas Ine e dron e 726 na lezas hêr ebet. Goude e zisparti da Roma e oa un tabud er rouantelezh etre Aethelheard hag ur priñs arall, Oswald e anv. Hervez ar C'hronik Angl-ha-Saozon e oa Oswald un diskennad Ceawlin met Aethelheard a c'hounezas, abalamour da skoazell Æthelbald Mercia moarvat. Dezhañ e oa sujet,war a seblant ha gant Mercia e voe skrapet kalz tirioù e 733.\nIne Wessex Roue Wessex\nAdtapet diwar « https://br.wikipedia.org/w/index.php?title=Aethelheard_Wessex&oldid=1605243 »


Un douar fromus\nUr radell maen ha traezh\nN’eo Enez-Sun nemet un tamm linenn 1,8 km war an dremmwel, war-dro 8 km er-maez da veg ar Raz. Ha koulskoude ne c’haller ket tremen hebiou dezhi. Rak ret eo lavaret he deus ur sapre personelezh. Ul lec’h hep e bar eo Enez-Sun, e-maez an amzer hag ar bed, dindan taolioù an avelioù hag ar gwagennoù, ha heoliet e-pad an hañv. Stag mat eo an annezidi outi evel brennig, dizalc’h o spered ha brokus-kenañ war un dro.\nBamet e vezer a-raok dilestrañ ouzh troad an tour-tan gwer ha gwenn. E-pad an dreizhadenn eus Gwaien hag a-hed torgennoù ar C’hab ho po tro da zizoloiñ beg ar Raz en un doare nevez en ur dremen hebiou Tour-tan ar Wrac'h Vras. Ur wech dilestret e viot plijet da gentañ gant chikoù roz, melen ha glas ouzh tiez Kae ar Bempoulliz. War lod anezho ez eus skrivet emeur en un ostaleri mod ar vro lec’h ma c’haller debriñ legestr gant e vizied. A-dreñv ar chaoser hag ar renkennad savadurioù kentañ eo tamolodet an tiez a bep tu da straedoù kammigellek evit bezañ er gwasked diouzh an avel. Banelloù zo n’int ket ledanoc’h eget 85 cm. Peadra da lezel ur varrikenn da dremen, tra ken !\nPelloc’h eget ar porzh en em astenn al lanneg (6 m en hec’h uhelañ) a vez beuzet a-wechoù da-geñver lanvioù bras. N’eus gwezenn ebet e-mesk ar struzh raz-se. Ne weler nemet mogerigoù maen o tremen dreist an traoù all, trevadoù goudoret ganto. Dirak reier kizellet gant ar grignerezh emañ Tour-tan Goullenez a seblant bezañ o tiwall Chapel Sant Kaourintin. Enni e oa un delwenn eus ar sant a veze lakaet e gammell da dreiñ gant ar voraerien etrezek an tu ma felle dezho e c’hwezhfe an avelioù.\nHarozed war ar pemdez\nTud kalonek evit talañ ouzh an elfennoù, moraerien ampart ha stag ouzh o frankiz eo enezidi Sun. Implijet o deus ar perzhioù mat-se evit saveteiñ tud all... ha mont er Rezistañs. Da-heul galv an 18 a viz Mezheven 1940 ez eas ar 150 den dispont a oa war an enezenn davet ar Jeneral de Gaulle. Ar pezh a yae d’ober tost ar c’hard eus an emouestlidi gentañ !\nKuit a baeañ\nGant Colbert e oa bet diskarget tud Enez-Sun eus an tell war ar font pa gave dezhañ o doa trawalc’h a ziaesterioù abalamour da feulzter an natur war an enezenn.


Ganet e 1982\nHeuliet en eus Ewen e holl hentenn-skol e-barzh rouedad ar skolioù Diwan. Divyezhek penn da benn, ar saozneg hag ar c'hastilhaneg a tont brav gantañ ivez. Goude bezañ bet tremenet pemp bloaz e skol Design Nantes Atlantique hag heuliet ur prantad skol e Montreal, eo bet paket gantañ e ziplom Design Produit Industriel. Labouret en eus Ewen evit meur a embregerezhioù war dachenn an design hag ar graferezh : krouiñ, tresañ, ijinañ doareoù nevez da ginnig ur brodu, ur verk, un embregerezh. E touezh anezho : Decathlon, Malherbe Retail Design ha Garnier/L'Oréal, e lec'h m'emañ hiziv an deiz.\nHogen, n'eo ket chomet a zav gant al labour evit krouiñ tro dro d'an arzoù ha dreist-holl e Breizh. Savet eo bet gantañ skritelloù, skeudennoù, luganoù, evit kevredigezhioù arzel hag alies en ur implij e varregzhioù liesyegezhel. Labourat a ra evit an Teatr Piba abaoe ganedigezh ar strollad c'hoariva ha gantañ eo bet krouet al lugan, skritelloù ar pezhioù c'hoari, pe c'hoazh stummet an ostilhoù kehentiñ hag an doseroù kinnig.\nLec'hienn Ewen Langoët ha Portfolio Ewen Langoët


Joseph Ernest Renan (28 a viz C'hwevrer 1823 - 1892) a zo ur skrivagner hag ur prederour breizhat ha gall. Ganet eo bet e Landreger, mab da Philibert François Renan, ur c'habiten kenwerzh, ha da vMagdelaine Josephe Feger. Eno e tremenas e vugaleaj en un endro vrezhonek ha diouzh-se e teskas komz brezhoneg flour. Mervel a reas e Pariz.\n4 Da welet\n5 Arroudennoù brudet Ernest Renan\nTi Ernest Renan e Landreger.\nFellout a rae dezhañ mont da veleg hag ez eas d'ar c'hloerdi da Bariz evit studiañ an deoliezh, met gwelloc'h e kavas a-benn ar fin mont da gelenner war al Lizhiri klasel ha yezhoù ar Reter-Nesañ. Tremen a reas an agregasion war ar brederouriezh, mont a reas da zoktor war al Lizhiri ha da gelenner war an hebraeg. Brudet-bras e voe en e amzer peogwir e savas a-enep an Iliz katolik en anv ar skiant ha studi ar skridoù sakr en un doare skiantel. Beajiñ a reas er Reter-Nesañ, da vont da studiañ gwrizioù ar relijion gristen el lec'h ma oa-hi ganet.\nPrenañ a reas ur maner anvet Rosmapamon e Louaneg e-lec'h ma teue e-pad e vakañsoù hag e tegemere meur a benn uhel eno. Plijout a rae dezhañ kouviañ Anatol ar Braz, Charlez ar Govig, Narsis Kelien, hag all, evit debriñ "koanioù keltiek".\nBerzh a reas e levr "La Vie de Jésus" a voe kondaonet gant an Iliz katolik. Kinniget e vez e skrid "Qu'est-ce qu'une nation?" (Petra eo ur vroad?) da studiañ er skolioù-meur hiziv c'hoazh, ha gwelet eo evel unan eus tadoù ar Republik c'hall.\nE Breizh ivez e oa bras e vrud ha gwelet e veze evel unan eus ar re a rae enor d'ar vro, dre ma oa enoret e Pariz. Bras e voe e levezon war republikaned e amzer ha war ur brezhoneger ha gwerinour evel Fañch an Uhel, a gavas ul labour dindan ar Stad a-drugarez dezhañ.\nE levr Souvenirs d'enfance et de jeunesse a zo bet lennet kalz e Breizh ha dreist-holl e Bro-Dreger.\nErnest Renan gant Athena\nReuz a voe e kêr Landreger pa voe kaoz da sevel un delwenn dezhañ tre dirak an iliz-veur ha kannadegoù a voe etre katoliked, ur bochad Leoniz degaset gant o beleien en o zouez, ha republikaned ar vro.\nVie de Jesus (Buhez Jezuz), buhez-skrid, 1863\nSouvenirs d'enfance et de jeunesse (Eñvorennoù bugaleaj ha yaouankiz), 1883\nDrames philosophiques, 1886\nHistoire du peuple d'Israël (Istor pobl Israel), 1894\nEssai sur la poésie des races celtiques\nDa welet[kemmañ | kemmañ ar vammenn]\nE Landreger e c'heller gweladenniñ an ti ma vevas ennañ pa oa bihan. Ur mirdi eo.\nArroudennoù brudet Ernest Renan[kemmañ | kemmañ ar vammenn]\nE-barzh rakskrid S.E.J :\nAr plac'h, kaer ha vertuzius a zo an touellwel hag e lak leun a lennoù ha balioù haleg hor mell spered goullo .\nAn empenn devet gant poellataerezh, en eus ezhomm1 plaended, evel m'az an dezerzh en eus ezhomm1 dour sklaer.\nPellaat a reomp diouz an natur war bouez gouzout muioc'h diwarni2\nNe dleer ket bizkoaz skrivañ nemet diwar ar pezh e garer.\nDiorroadur ar spered eo pal ar bed, hag an doare kentañ evit diorroadur ar spered, eo ma vefe dishual.3\nUr renadur demokratel berrsperedek a zo, e ouier, feukidik .\nAr gwallañ fazi eo krediñ talvezout d'e vro en ur droukkomz diouzh ar re hag o deus savet anezhi.\nGwir araokourien a zo ar re hag o deus un doujañs don evit an amzer tremenet.\n... war ar stern\n1 --- a soif de ---\n2 --- à force de la sonder ---\n3 --- c'est sa liberté ---\nE-barzh Kloerdi bihan Sant-Nikolaz Chardonnet :\nAr vuhez ne dalv nemet dre emouestlerezh evit ar wirionez hag ar mad.\n... an hini hag en eus doujañs evitañ ne c'hall labourat nemet evit uhelvennad, ar peurest a zeu war lec'h, dister, tost d'ar mezh, ignominia seculi; ...\nE-barzh Marc-Aurèle. XXXII : " Mes, e gwirionez, e petra Septim Sever e vije bet reizoc'h eget Albin ha Pesciennus Niger ? Deut eo a-benn gwelloc'h diwarno (trec'het en eus diwarno), ha setu tout ! Pennabeg kristen : "ret eo ober gant hini hag emañ an dalc'h gantañ ", e oa ennañ diazez azeulerezh an dra graet, da c'houzout azeulerezh ar c'hreñvder".\nE-barzh (?. da glask) :\nSotoni an Den a zo an dra nemetken hag a ro sonj eus an Divent. (N'ez eus nemet sotoni an Den hag e c'hell rein un tañva eus an Divent)\n(fr) Mirdi Renan e Landreger.\nAdtapet diwar « https://br.wikipedia.org/w/index.php?title=Ernest_Renan&oldid=1999852 »


C’houæc’hved pennad — VII - Wikimammenn\nC’houæc’hved pennad — VII\nR. Prud’homme, 1903 (p. 171-174)\n◄ Moger an daelo : goueladek ar Judevien Perag e zo kaz ouz ar Judevien. — Diabarz eur sinagogen Noz-du en Jeruzalem. — An dud ebarz, ar chas e-mæz ! ►\nKoulskoude ’zo drouk ennomp o welet Judevien all a zav a-wejo o daoulagad diwar o lever evit ober d’imp sello ’dreuz. Evidon-me, birviken n’am ije kredet tremen en o zouez ha mont ma-unan betek penn an hent dall ec’h int bodet ennan. N’on ket ’vit lemel euz ma speret ’pez o deuz græt ’boue naontek kant ’la ’vit goaskan Jezus-Krist hag ar gristenien, ha ’vel santout a ran, er mare-man, yen o c’hontel en em c’hein. Mar o deuz kement o zrouk ouz eur « Goim » (an hano-ze a roont d’ar c’hristen), pegen kazuz na dle ket bean ’vite belek an Hini o deuz krusifiet !\nEpad eman ma speret gant se, e treuzan gant ma *strollad karter ar Judevien. Goude bean gwelet ’nê o ouelan dindan o moger, e fell d’imp gwelet ’nê o pedi en o sinagogen. An hano-ze a roer d’o zi-peden. An hini ec’h eomp enni he deuz en e fevar c’hoste ar memez hed, pemzek metr pe war-dro. Er c’hreiz, savet war dreustelio, e zo eun daul goloet a leverio, en-dro d’ei pemp pe c’houæc’h den arru war an noad : me *gred eo ar re-man ar rabined pe doktored al Lezen. Ar Judevien (pautred hebken ec’h int) a zo eun tamm dre-holl, darn en o zav, darn en o c’hoaze ; hini ’bed anê na zo diskabel : bonnedo ’zo gante, pe zoken toko ; rag meur a hini a zo gwisket e giz an Europ. Euz a bep seurt bro ec’h int. ’Vit laret ar virione, n’o deuz, ha na garont bro e-bed ’vel ma karomp ni Frans hon bro, ha Breiz hon broik. ’Vit diskoel ar garante-ze ec’h omp *goest ni da rei hon mado, hon foan ha beteg hon bue. Na c’houlet ket, avad, kement-se digant ar Judevien. Forz ’zo d’ê pelæc’h bean, gant ma refont arc’hant ?\nKoulskoude e seblantont kaout breman c’hoant d’en em vodan en Jeruzalem hag en Douar Santel : mar dalc’h o *niver da griski, e c’hallfent bean trec’h, hep dale, da Vuzulmiz.\nEuz dre-holl en em dennont aman : setu perak, en o sinagogen, e welomp war o fenn toko a bep sort giz. Ni a vir ive hon zoko, hag a dremen ekreiz ar pankcho hag ar skabello hep na lavar den netra d’imp. Pep-hini eman o zaoulagad war e levr ; gwech ha gwech all koulskoude e rer d’imp eur zell dizeblant. Delc’hel a rer da bedi en-dro d’imp, ’vel pa na vijemp ket aman. Lenn a vouez uhel, huchal, hirvoudi a rer, pep-hini ’vel ma kar : eun ’dourni ’zo gante, sort n’am euz klevet gwech e-bed. Ar penno ive na baouezont ket da finval : sevel ha disken a reont ha wardro gante e pleg hag e tispleg an hanter euz ar c’horf : larout a rafe ’nen *merc’hodenno a dalc’her da jachan warne gant eun neuden ’vit o delc’hel da finval.\nFentuz eo eta gwelet ha klevet ar Judevien o pedi en o sinagogen. Koulskoude e tremen d’in ar c’hoant da c’hoarzi pa glevan eur vouez reiz, ha danve enni, o tistonan a-dreist d’ar re-all : bean eo hini eur c’haer a den koz, a zo æt gant eur vantel wenn da ganan dirak eun armel zakr an em gav er penn pellan euz ar zal, hag a virer enni leverio koz al Lezen. Eilan ’ra e-unan an doktor koz gant ar re-all evit kanan eur psalm. Mes tevel a ra heb dale, hag ar safar da hadkrigi. Arc’hoaz, de ar sabat, e vo pedet aman adarre gant ar memez trouz. Me ’gred zoken eo an daou c’hir-ze, sabat ha safar, kindirvi gompez pe breuder, mar n’int ket ar memez gir. Gant kement a drouz hag a dizurz e ped ar Judevien de ar sabat, ken e ve roet hano o de peden da gement trouz vraz a glever.\nAdtapet diwar « https://br.wikisource.org/w/index.php?title=C’houæc’hved_pennad_—_VII&oldid=104713 »\nKemmoù diwezhañ degaset d'ar bajenn-mañ d'an 26 Gou 2017, da 17:04.


Aisopos - Wikipedia\nAisopos, gwelet gant Diego Velázquez.\nDelwenn da Aisopos\nAesopos, hervez an Nuremberg Chronicle gant Hartmann Schedel e 1493. Notennit "Esopus", gan un "s" hir, ha stumm ar "p".\nAr Skrilh hag ar Verienenn\nAisopos (Αίσωπος/Aísôpos e gregach), pe Esopus (e latin), pe Ezop (diwar an anv gallek Esope) a-wechoù e brezhoneg ivez, a zo ur sklav ha skrivagner eus Hellaz kozh a veve war-dro ar VIIvet kantved kt JK ha VIvet kantved kt JK. Eñ a vije tad ar fablennoù, brudet dreist-holl e lennegezh c'hallek ar XVIIvet kantved.\n2 Ar re wan\n3 Tud awenet gantañ\nHervez Ploutarc'hos e oa ur sklav hellazat, bet prizoniet er brezel, divalav, kamm, tort, besteod, hag a gonte istorioù.\nHervez martezeadenn M. L. West, eo e Samos e vije bet savet ar vojenn diwar e benn, hag a zo kontet gant La Fontaine e rakskrid e fablennoù-eñ.\nHunvreet gantañ edo an doueez Fortuna (pe gentoc'h Tuc'he tud Hellaz) o tistagellañ e deod e tihunas un deiz ha gouest da gomz hep satouilhat. Prenet e voe gant ur marc'hadour sklaved ha degouezhout a reas e ti ur prederour eus Samos, Ksantos e anv. Eno e strivas da c'hoari e baotr fin, gant bommoù a bep seurt, ma voe disklavet a-benn ar fin. Neuze ez eas da gaout Krezuz, evit klask saveteiñ dizalc'hted Samos. Dont a-benn a reas o kontañ d'ar roue unan eus e vojennoù. War-lerc'h e servijas roue Babilon a gemere plijadur o selaou e zivinadennoù. Krog e oa sorc'henn ar beajoù ennañ, ha mont a reas da Hellaz, da Zelfi dreist-holl. N'ouzer ket perak e voe taolet eno eus lein ur vri.\nAr re wan[kemmañ | kemmañ ar vammenn]\nE danevell-vuhez Aisopos e vez kaoz atav eus ar c'hoarzh hag ar fent a ro tu d'an den gwan da drec'hiñ war an hini kreñv, d'ar sklaved da c'hounit a-enep o mistri. Sede e c'haller lavarout e oa diaraoger an diharoz (pe an haroz-kontrol, mar karer), divalav ha dismegañset, dic'halloud, hag a zeu a-benn koulskoude d'en em dennañ eus ar gwallblegoù abalamour d'e ampartiz da ziskoulmañ ar c'hudennoù.\nE komz-plaen e oa skrivet fablennoù Aisopos, hep klask bezañ traoù kaer, ken e lavaras Hegel: « E genoù ur sklav e krogas ar gomz-plaen » (Kenedouriezh). Kentañ dastumad fablennoù a voe a zo bet savet gant Demetrios Falereus war-dro 325 kent JK. Kollet eo bet an dastumad orin. An hini a oa anavezet gant Jean de La Fontaine e oa ennañ 127 fablenn.\nFablennoù Aisopos a vo troet e latin gant Phaedrus. Gant Babrias e voe graet re all en Eil kantved.\nPlanudes, ur manac'h bizantinat eus ar XIVvet kantved a vrudas ur skrid anvet Buhez Aisopos diwar un dafar a oa eus ar Iañ kantved moarvat.\nTud awenet gantañ[kemmañ | kemmañ ar vammenn]\nPhaedrus, kentañ awener fablennourion ar XVIIvet kantved\nFlavius Avianus (Eil kantved pe IVe kantved),\nJean de La Fontaine, er XVIIvet kantved\nBenserade er XVIIvet kantved\nUnvaniezh a ra nerzh.\nAn teod eo ar gwellañ hag ar gwashañ\nGuillaume Ricou. Fablennoù Ezop ha Fedr. Brud Nevez 1986; 2000.\n(es) E fablennoù e spagnoleg\n(fr) Skeudennoù un embannadur kozh e galleg\nTaolenn ar fablennoù gant ar re savet gant La Fontaine\n↑ La fable, Fondation Hardt, Vandœuvres-Genève, 1984.\nEngravadur diwar ar poltred graet gant Diego Velázquez\nAisopos hervez un embannadur katalanek e 1908, savet diwar unan koshoc'h, eus ar XVIvet kantved\nAdtapet diwar « https://br.wikipedia.org/w/index.php?title=Aisopos&oldid=1822734 »


Pajenn:Morvan - Buez ar Zent, 1894.djvu/84 - Wikimammenn\nPajenn:Morvan - Buez ar Zent, 1894.djvu/84\n30 a C’henver\nsantez martina, guerc’hez ha merzerez\ntenez, a c’halvaz anezhi dirazho. Ar Zantez a ieaz, leun a fizians e Doue, hag ar varnerien a c’houlennaz outhi ha guir oa ec’h heulie ar relijion gristen. « — la, emezhi, guir eo, hag ar re ne heuliont ket ar relijion-ze a so truezuz ho doare. » — « Penaoz, eme unan euz ar varnerien, e c’hellit-hu, gant ann danvez hag ar gened oc’h euz, rei skouarn d’ar seurt rambreou pe zorc’hennou-ze ? Deuit d’ann templ da ginnig ezans da Apollon. » — « N’euz Doue ebed, eme Vartina, nemed ann hini a adorann ; ho toueou-c’houi ne d-int nemed idolou : penaoz e c’hell tud a spered eveldhoc’h-hu adori patromiou bronz pe varbr ? « Ar varnerien a ieaz drouk ennho o klevet eunn hevelep respount, hag a zizkleriaz grons e tlie ar Zantez kinnig ezans d’ann doue faoz Apollon pe en em rezina da vervel.\nSetu eta Martina kaset d’ann templ. Enn eur erruout eno e reaz sin ar groaz hag e lavaraz : « — Va Zalver, selaouit pedenn ho servicherez, ha ra’z ai ann idol-ze e poultr hag e ludu ! » Kerkent ann douar a gren, ann templ a gouez enn he boull, ha patrom ann doue faoz a zo bruzunet e mil damm.\nAr varnerien, o kredi ne oa ar mirakl-se nemed eunn taol maji pe eunn taol sorserez, a reaz neuze dispenn korf ar Zantez gant ivinou houarn. Pevar bourreo a oue karget euz al labour-ze, ha pa ouent skuiz, e teuaz eiz all enn ho flas. Mes ar re-ma oue pilet d’ann douar gant eur skerijenn euz ann env, hag a ziskleriaz raktal e felle d’ezho ive adori Doue ar gristenien. Delc’her a rejont mad d’ho feiz, ha divezatoc’h o devoue holl ann eur da skuill ho goad evit Jezuz-Krist.\nAntronoz, Martina a oue bourrevet goasoc’h eget biskoaz, ha goudeze e oue kaset da dempl ar fals doueez Diana. Ker buhan ann diaoul a deuaz ac’hano enn eur iudal estlammuz, ha patrom ar fals doueez hag eul lodenn euz ann templ a oue devet gant ar gurun. Ar mirakl nevez-ma ne zigoraz ket ho daoulagad d’ar varnerien, ha setu hi ha koundaoni ar Zantez da c’houzanv poaniou all skrijusoc’h c’hoaz eged ar re e devoa gouzanvet dija.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/84&oldid=138089 »


Daisy de Lawayss - Wikipedia\nAr rouanez Maria Sofia Bavaria, mamm Daisy de Lawayss, war-dro 1870.\nMathilde Bavaria, c'hoar Maria Sofia, war-dro 1870.\nLudovika (1808-1892), priñsez Bavaria, en he yaouankiz, a oa mamm da Maria Sofia Bavaria ha Mathilde Bavaria, mamm-gozh Daisy eta.\nDaisy de Lawayss (1862 – 1871) a oa merc'h kuzh Maria Sofia Bavaria (1841-1925), rouanez an Div Sikilia, hag he serc'heg Armand de Lawayss. Arvar zo diwar he fenn, dizemglev etre an istorourien da c'houzout ha bet ez eus anezhi. Displeget eo amañ ar fedoù hervez ma vezont kontet gant ar re a gred en he ganedigezh.\nMaria Sofia a oa pried d'ar roue Bourbon Francesco II an Div Sikilia (1836-1894), a oa bet harluet goude Seziz Gaeta. Serc'h e oa d'ar Belgiad Armand de Lawayss a oa ofiser gant zouaved ar pab. Anavezet ha gwarezet e oa o darempred gant he flac'h-a-gambr, Marietta, hag he c'hoar, Mathilde Bavaria.\nE 1862 e oa dougerez ar rouanez. Evit kuzhat he stad e lavaras bout klañv hag e ranke mont da Vavaria da glask aer fresk ar menezioù. He mamm Ludovica Bavaria (1808-1892) a vodas ur c'huzul-tiegezh, hag ennañ he breur Masimilian Bavaria hag he moereb an impalaerez Elesbed Wittelsbach (brudet evel Sissi), evit kavout an tu da virout ouzh ar vrud fall ha derc'hel kuzh ar c'heloù.\nGwilioudiñ a reas en ur gouent evel ma oa bet aozet gant an tiegezh. Ganti edo Marietta hag Henriette Mendel, he c'hoar-gaer. Tra dic'hortoz: gevelled eo a c'hanas Maria Sofia. An abad Ulrico von Tuerk, mab bastard da Ludwig Iañ Bavaria, o badezas Daisy ha Viola. Met hervez skridoù zo ne voe nemet ur bugel. Maria Sofia a ranke chom da ziskuizhañ a-raok distreiñ d'he fried da Roma, ha lavarout ar wirionez dezhañ.\nArmand en deveze keloù eus e vestrez dre he c'hoar Mathilde a reseve al lizhiri. Mont a reas da Vavaria, hag eñ klañv, da welout Maria Sofia, met miret e voe outañ gant an tiegezh. Gallet en devoa an tad gwelout e vugale koulskoude. Viola a voe fiziet en hec'h eontr Ludwig Iañ Bavaria hag Henrietta, hag a eas d'ar riviera ligure (aod Liguria) da ziskleriañ ganedigezh ur verc'hig. Met marvet e oa ar bugel ha kemeret e voe e lec'h gant Maria Luisa von Wallersee.\nDaisy vihan avat a voe anavezet gant an tad a gasas anezhi gantañ da Bruxelles dre m'en devoa kuitaet an arme.\nMaria Sofia a deuas a-benn da welout Armand en-dro, e Pariz. Ken klañv e oa an den avat ma varvas nebeudik goude, e 1870. Ha nebeud goude e varvas Daisy diwar an droug-skevent ivez, tapet digant he zad moarvat.\nAdtapet diwar « https://br.wikipedia.org/w/index.php?title=Daisy_de_Lawayss&oldid=1884788 »\nKemmoù diwezhañ degaset d'ar bajenn-mañ d'an 12 Gwe 2020, da 16:42.


Pajenn:Marrec - Doctrin ar guir Gristen.djvu/440 - Wikimammenn\nPajenn:Marrec - Doctrin ar guir Gristen.djvu/440\nrum a oa hanvet rum ar voëlerien, abalamour ar bænitantet-ma a chom er porchet hep gallout antren en ilist hac a suplie en ur voëla an dud fidel a antree en templ da bedi evitho. An eil rum a oa hanvet rum an auditoret, abalamour an dud-ma o devoa permission da chom en ilis evit selaou an instructionou, goude pere e sortient aroc an offertor. An deirved rum a oa hanvet rum an dud prostemet, abalamour ar re-ma, goude beza clevet an instructionou hac assistet ive en oferen betec an offertor, en em brosterne var bave an ilis epad ar pedennou public a vize græt evitbo, goude pere e sortient. Ar bedervet rum a c’halvet rum an assistantet, abalamour ma c’hassistent en oll bedennou public ha memes en oferen, mæs ne allent quet communia aroc m’o devize echuet o finigen na recevet an absolven publicamant eus o oll fec’hejou… An impalaer Theodos a rencas ober ar binigen bublic ordrenet dezan gant sant Ambroas, ar pez a zisquez penos an oll dud, rouanez, noblanç ha partabl, a renque en em zoumeti d’ar binigen bublic. Evel-se, hervez ma lennomp er pinigennou canonic (dans les canons pénitentiaux), evit beza danset da zul, e renquet yun divar bara ha dour epad tri bloas : an ini en devize touet var ar gaou, a renque yun epad daou-uguent devez, er memes fæçon ; hac an ini en devize injuriet e dad pe e vam, hep memes o squei, a renque ober pinigen epad seiz vloas.\nAn Tadou zantel eus an Ilis a c’halv ar binigen ur vadiziant laborius ha poanius, ur vouillen a zaëlou, ar planquen a bræsant Doue d’an den goude ma’z-eo bet cuëzet er mor eus ar pec’het ; hoguen evel ma teu d’en em goll an ini a ziscroc\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/440&oldid=100298 »\nKemmoù diwezhañ degaset d'ar bajenn-mañ d'an 26 Meu 2017, da 21:54.


Pajenn:Le Clerc - Ma beaj Jeruzalem, 1902.djvu/142 - Wikimammenn\nPajenn:Le Clerc - Ma beaj Jeruzalem, 1902.djvu/142\nAr Groaz zantel a oe bet miret eur pennad en Jeruzalem. Daou c’hant vla goude, ’vit-se, e tigoueaz d’ei bean laeret gant Kosroes, roue Bro-Bers. Setu red ober brezel d’ean, ’vit lemel digantan ar relek sakr. A drugare Doue, trec’hi ’reaz Heraklius warnan.\nMes elæc’h lezel ar Groaz Zantel en Jeruzalem, e tigasaz ’nei da Gonstantinopl, kær-benn e rouantelez. A-c’houdevez eo bet lodennet etre ilizo ar bed katolik.\nC’hwel aze ’pez a gonter d’imp e-keit m’ec’h omp en chapel Zantez Helenan.\nMes na daleomp ket pelloc’h enni.\nDistrei a reomp dioustu d’ar gær dre an hent berran a diskoue d’am bagad unan euz an Tado yaouank. Ar ruio a dremenomp enne a zo ken moan ken eo arabad d’ar *c’hanvaled kerzet enne ; eur vardel houarn, a-dreuz war daou bost, a harz anê da dremen. A-wejo, ’vel en ru Damas, e tremener dindan eur ouel tanau a zo bet stignet etre daou di ’vit disheolian an dud a zo o chom enne. Ruio-all a zo goloet gant lojeiz pe gant leurenno, ’vel leuren ar venec’h gresian. Toullo bihan a ro eun\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/142&oldid=107848 »\nKemmoù diwezhañ degaset d'ar bajenn-mañ d'an 18 Gwe 2017, da 16:22.


Nolwenn Korbell fuloret a-enep Michel Onfray\nNolwenn Korbell, gant Eric Legret\nPublié le 18/09/16 19:09 -- mis à jour le 00/00/00 00:00\nDigredus eo an doare da zegemer ar 4 % gant sonennoù e brezhoneg, gallaoueg, kreoleg, alsasianeg, korseg .... gant kanerien gallegerien anezhe.\nDisadorn paseet, pevar den erminet e Karaez : Jean Cévaër, Yann-Fañch Jacq, Mikael Bodlore-Penlaez ha Nolwenn Korbell.\nAlies e vez roet ar c'holier da dud kozh, stourmet ganto a-hed o buhez evit yezh ha sevenadur Breizh. Aze e oa daou zen yaouank a-walc'h, ha roet ur prof d'ar stourmer, marc'h labour anezhañ, Yann-Fañch Jacq ivez.\nE galleg e oa bet lavaret ur brav a ziskour, un taol fulor a-enep Michel Onfray, un destenn vrav evel eo gouest Nolwenn da skrivañ, da zibunañ, an dour en he zaoulagad...\nYa, e Paris e vez graet goap ouzh ar Vretoned, ouzh an holl a ra gant yezhoù bihan e Breizh. Ha vat a ra gwelout pegen kreñv ha don e c'hell bout ar stourm hag ar gasoni maget gant kement a ziseblanted, kement a c'halloud n'eo ket doujus ouzh an dud hag o gwirioù.\nMichel Onfray a lâr eo ar yezhoù bihan ur beñveg evit « chom serret warnañ e-unan, un doare meuriad da vont en dro ».\n« Evit 4 % eus an abadennoù....(...) ma yezh a zo e don ma boelloù, ul liamm eo a stag ac'hanon ouzh ma mamm, ouzh ma mab, ouzh ma zud kozh, ouzh ma douar...»\nHag hi da wiskañ ar yezh-mañ evel ur «bizoù, evel ur c'holier ermin»...\nEvit kompren spered al lezenn nevez-mañ, adlenn pennad unan eus an aktourien pennañ, Louis-George Tin : (voir notre article)\nLaret brav! Gourc'hemennoù Nolwenn,ha galon genoc'h.\nTennet he deus daeroù a'm daoulagad...Brav !


Kened - Wikipedia\nGant ar ger Kened e tegouezher amañ. Evit sterioù all ar ger, gwelit Kened (disheñvelout).\nAr gened pe ar gaerded, zo ur meizad, difetis eta, hag ur perzh hag a vez anavezet d'an traoù ha d'an dud, hag a vez gwelet pe glevet gant an dud all, hag a ro plijadur dezho peurvuiañ. Hervez Tomaz Aquino eo ar pezh a ra plijadur d'ar gweled hepken (quae visa placet). Gallout a ra ar blijadur-se dont ivez koulskoude eus ar stumm, ar fiñv, an ton.\nStudiet e vez ar gened e meur a ziskibliezh, er brederouriezh evel en arz, er bredoniezh, pe er gevredoniezh.\nGallout a ra meizad ar gened kemmañ hervez ar broioù hag an amzerioù, evel ma weler en oberennoù arzel, el liverezh dreist-holl, met ivez hervez an dud. Daou zen ne gavint ket ken kaer ar memes tra. Hervez David Hume: « Ar gened n'eo ket ur perzh d'an traoù anezho o-unan, n'eus anezhi nemet e spered an hini a sell outi, ha pep den a wel ur gened disheñvel. » Koulskoude e vez emglev dre vras etre an holl dud war an traoù a gened.»\nKened ar c'horf: David, gant Michelangelo.\nNarkissos, hervez Caravaggio, 1594-1596\nGwener, patrom ar gened e sevenadur Europa.\n1 Ar gened er mojennoù\n2 Kened ha relijion\n3 Kened ar maouezed\n3.1 Kened an dremmen\n3.2 Kened ar c'horfoù noazh\n3.3 Kened diabarzh\n6 Traoù kaer\n7 Kened ar maezioù\n7.1 Kened an natur\n7.2 Kened an disavouriezh\n8 Kenstrivadegoù kened\nAr gened er mojennoùAozañ\nAr Goantenn e Koad ar C'housk, gant Charles Perrault\nAr gontadenn Gwennerc'h.\nKened ha relijionAozañ\nAr gened zo ur c'haer a brof digant Doue, da-lavaras sant Aogustin Hippo (354-430), met arabat d'an dud vat soñjal eo ur mad bras, rak Doue he ro ivez d'an dud fall.\nKened ar maouezedAozañ\nKened ar maouezed eo marteze ar pezh a sach selloù ar wazed an aliesañ, ha hini an arzourien ha livourien a dra sur. Peurvuiañ e vez c'hoar kened ar c'horf d'ar yaouankiz. Kemmañ a ra meizad ar gened hervez an dud, koulskoude e vez atav kreñv pouez gizioù an amzer, aozet gant ar varc'hadourien.\nKened an dremmenAozañ\nLucrezia di Cosimo de' Medici, poltredet gant Agnolo Bronzino. Kened ar yaouankiz.\nPoltred gant John William Godward (1861–1922) Ar gened el liverezh klasel.\nDaoulagad kaer. Kanaouennoù a vez savet dezho, evel Aquellos Ojos Verdes.\nKened diorbid un Indianez eus ar bobl Choctaw.\nKened ar c'horfoù noazhAozañ\nAr gened er c'hizellerezh, an Teir Fulenn, gant James Pradier, 1831\nKened ar c'horf a glasker ivez el luc'hskeudenniñ.\nPeurvuiañ e komzer eus kened diabarzh da ober anv eus un dra pe un den ha n'eo ket splann e gened.\nAr vilded eo an anv kontrol d'ar gened. Evel ar gened eo ur meizad a gemm hervez an amzer hag an dud.\nAn houad bihan divalav, kontadenn gant Hans Christian Andersen.\nA thing of beauty is a joy for ever (Un dra a gened zo levenez da viken). John Keats.\nGant bed ar c'hiz e vez kinniget d'an dud gwiskañ dilhad kaer, ha bravigoù (pe braverioù). Dre ar bruderezh e vez lakaet dindan selloù an holl ur skeudenn eus ar gened liammet ouzh ar binvidigezh hag an arc'hant.\nKened ar maezioùAozañ\nPlant ha gwez a ra kened ar maezioù, aet war zivalavaat gant diskar ar c'hleuzioù hag ar gwez. Kentañ tra a ra ar saverien tiez a-raok skarzhañ an douar labour eus ar parkeier eo diskar ar gwez en-dro d'ar c'hêrioù.\nKened an naturAozañ\nUr rozenn gaer, arouez ar gened en he splannañ hag en he breskañ, hervez barzhed zo.\nLivioù kaer ur paun\nKened an natur: ar stêr Glaslyn, e Kembre.\nKened an disavouriezhAozañ\nAn Taj Mahal.\nKened ar Partenon.\nIliz Santa Maria Novella e Firenze\nIliz Santa Maria del Fiore e Firenze, Italia.\nGwer a liv en iliz Notre-Dame de Paris.\nAntoni Gaudí: Casa Batlló\nKenstrivadeg miss Earth 2006\nDeuet eo ar c'hiz da aozañ kenstrivadegoù kened evit ar merc'hed dreist-holl, en holl, vroioù, hag e Breizh evel e lec'h all. Kevezerezh zoken a vez etre aozerien an holl genstrivadegoù-se: Miss Universe, Miss World, Miss International, Miss Earth. En degouezhioù-se emañ beli an arc'hant war ar gened .\nAdtapet diwar « https://br.wikipedia.org/w/index.php?title=Kened&oldid=1910406 »\nDernière modification le 31 Eos 2021, à 13:43\nKemmoù diwezhañ degaset d'ar bajenn-mañ d'an 31 Eos 2021, da 13:43.


01/09/2016 - Bretagne Info\n“Variscan diwall da doull !” eme tost da 3000 den\nBy admin 01/09/2016\nGant tost da 3000 den bet o tremen war dachenn an Dibar e Plougonveur e c’hell stourmerien ha stourmerezed Douar Didoull bezañ laouen deus an taol int deuet a-benn d’ober.\nEtre an 19 hag an 22 a viz Eost, e-pad tri devezh ha teir nozhvezh e oa deuet tud a-bep seurt da zañsal, pe da glask bezañ kelaouet diwar-benn danjerioù ar mengleuzioù, pe da vezañ titouret war stourmoù all evel hini Kernitron al Lann pe hini an traezh e Lannuon.\nLeun chouk e oa an teltennoù a zegemere kaozeadennoù pe eskemmoù liesseurt diwar-benn an emgannioù a denn d’an endro e Breizh evel e lec’h all.\nDiaes ‘vo da Variscan, an embregerezh bet aotreet d’ober enklaskoù ‘kostez Plougonveur evit raktresoù minoù , da lâret n’eo ket gouest Douar Didoull da vodañ tud en un doare ledan. Moarvat ivez e roio kalon d’ ar re zo oc’h enebiñ ouzh seurt raktresoù damheñvel e Breizh (6 raktres all zo er vro) hag a zo o klask titouriñ an dud en o c’horn evit krediñ enebiñ ouzh poell ar c’hevala.\nDa glozañ e embannomp da heul pozioù un ton bet klevet da vare ar fest-noz a oa bet d’an 19/08 e Plougonveur ha kompozet gant Awen Prigent. (Mersi bras dezhañ !)\nSell aze pozioù ar ganaouenn “Variskan” :\nRefrain/Diskan : Variscan Diwall da doull\nrak aman’zo, rak aman ‘zo Douar Didoull\nDourioù louz evit aour pe plom\nNe vo ket breinet ‘lec’h ‘omp chom\nMacron bihan, deus a Bariz\nMa karomp ez i war da giz\nUr bern labour evit tud ar vro\ngant ar mein gleuzioù, biskoazh na vo\nN’omp ket drouk, met ma ‘vez ezhomm\ne vo difennet an dachenn\nKirri samm e pad an deiz\no vont da gargan ha da ziskargan\nKirri samm e pad an deiz ‘vont da ziskaran ar menez\nNag e coat noz nag e lec’h all\nne ‘vo ket klevet trouz ar bal.\nDey ket, dey ket tamm… n’omp ket, n’omp ket tomm


Pajenn:Bonnaire - Mestr Pierrès, pe den guiziec ar bourg.djvu/39 - Wikimammenn\nPajenn:Bonnaire - Mestr Pierrès, pe den guiziec ar bourg.djvu/39\n— Mes, petra a sonjit-tu deus ar c’hreyer ?\n— Un instrumant êzet bras eo da zouguen, pehini, hervez hirdet e vranc, a ell servichout da boeza calz a varc'hadourez ; gouscoude n’en deo qet, evel mar ma bremâ, just bras ; ha ne zòn qet nemeur contant da velet poeza amman, lin pe traou all evelse ; rac gant un troic dorn dissimul ar prener a voar ober ar brava e varo d’ar güerzer, hep na vel mic. Calz a ve da lavaret var ar c’hreyer, pere n’en dint nemet toleret ; rac pa ve contestation, e zeo gant ar valanç e constater al lealdet.\nEn eur dremen dirac ar poeziou public, mestr Pierrès a zigassas sonch d’ar mêr demeus an dipositionou applicabl d’ar re a zo carguet eus an etablissamanchou-ze, pere, ma implichfent muzurioù faus, a ell beza condaonet da boanniou correctionel prononcet enep ar re a drompl var ar gantite demeus an dra güerzet. \n— An draze a seblant din just, eme ar mêr, rac ar poezer public, oc’h ober ar fonction doubl eus a voerzer hac a brener, a dromplfe an eil pe eguile, ma ne ve qet reiz e instrumantchou, pe ma abusfe oute er fêçon d’en em servicha dioute. An dud-se a exich un evestet particulier.\n— Er memes tra, eme mestr Pierrès, evel ar re a voerz marc’hadourez da boez grêt, evel ar goulou, ha traou all exposet e güerz, dre ma represantont ur poez determinet. Ar prener a feiz vad, pehini a bren a gonfianç, a zo necesseramant tromplet, ma n'en deus qet ar brecotion da laqat placi ar varc’hadourez er balançou, hac e zeo er sanç-se en deus\n↑ Arrêt eus a Les ar gassation eus ar 7 Germinal bloavez IX, titr 7t no 159, p. 298.\nAdtapet diwar « https://br.wikisource.org/w/index.php?title=Pajenn:Bonnaire_-_Mestr_Pierrès,_pe_den_guiziec_ar_bourg.djvu/39&oldid=113963 »\nKemmoù diwezhañ degaset d'ar bajenn-mañ d'an 23 Gen 2018, da 19:58.


Pajenn:Morvan - Kenteliou hag istoriou a skuer vad evit ar Vretoned, 1889.djvu/297 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/297\nbenn-te ? Ne glevan netra nemedot-te aze o vatouillat, kea alesse da gousket ha ro peoc’h din-me.\n— Va mam, ha mar deo eur paour kez bennak chomet dindan an amzer, ha ne garfac’h-hu ket rei digor dezhan ? Mar kirit me ia da velet petra a c’houlen.\n— Me’m eus lavaret dit out eun diodez, ha ne zigori ket pe me velo. Marteze ez euz eul lampon bennag aze. Na jom ket da derri va fenn din-me, pe bremaik.\nGodig e devoa c’hoant da lavaret eun dra bennak c’hoas ; mes ne devoue ket a amzer. Al lesvam a ioa keuneut e kichen he gueie. Kemeret a reaz eur pennad keuneut corden, hag her stlapaz a drojou oc’h he lesverc’h. Guella pez a zo, an noz a ioa sclear, ha Godig a ellas trei divar hent an tam keuneut, hag a ieaz adarre da gichen he guele ep lavaret ger mui.\nGodig a ioa nec’het meurbet. Mont a reaz adarre da zellet dre an toui prenest, mes caer e devoue, ne velas netra. Gouscoude n’oa ket evit en em rei da gousket.\n— Petra a rin-me ? emezhi. Va lesvam ne fell ket dezhi e tigorfen, ha gouscoude marteze ez euz aze unan bennag o c’houzanv poan.\nDont a reas da zonch dezhi e voa, e kichen he guele eun or hag a scoe var ar c’hraou zaout. Setu hi-ta oc’h ober he zonch da vont dre’n hent-se da velet hag hen a ioa a dost d’an ti unan bennag o c’houlen sicour.\n— Mar d’eo, emezhi, eur paour hag eh deus naon, e roin dezhan va zam bara ; rak ne devoa ket debret an tam bara roet dezhi evit he c’hoan. Morse ne deuaz en he zonch e c’halje beza eno eul laer pe eul lampon bennak. Ne zonje nemet da ober vad da eun den reuzeudik chomet er meas dindan an amzer.\nSetu-hi ta o vont gouestata ma c’helle evit na zihunje ket he lesvam hag he anter vreur. Ober a\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/297&oldid=162442 »\nKemmoù diwezhañ degaset d'ar bajenn-mañ d'an 17 Mae 2020, da 10:16.


Buhez ar Sent/1894/Nina - Wikimammenn\nBuhez ar Sent/1894/Nina\n◄ Spiridion Nina Euzeb ►\nNina a ioa dija devot evel eunn eal, hag he brasa plijadur oa klevet komz euz a basion hag euz a varo Jezuz-Krist. Eunn devez e c’houlennaz ouz Nisephora petra oa deuet da veza sae hor Zalver, ar zae-ze a ioa holl enn eunn tamm ha ne oa gri ebed ennhi. « — D’ann Iberii eo eat, eme Nisephora, hag er vro-ze n’ez euz c’hoaz nemed paianed. » « — Tud keiz, eme Nina, ma c’houfent pebez tenzor o deuz enn ho bro ! »\nDivar neuze ar plac’hik iaouank ne zonje mui nemed enn Iberii. Doue he-unan eo a lakea ar zonj-se enn he spered ; rak galvet oa ganthan da vont di da brezeg ar feiz, hag ar Verc’hez Vari a roaz da anaout d’ezhi ar volontez en doa Doue enn he c’henver.\nGoude beza resevet bennoz ann eskop, he eontr, Nina en em lakeaz enn hent e koumpagnunez eur brinsez a c’hoad huel, hanvet Ripsime. Ar brinsez-ma a ioa deuet da Jerusalem da zeski ar guirioneziou euz ar relijion gristen. Eno oa bet badezet asambles gant hanter-kant dimezell all a ioa enn he zervich, ha brema e tistroent holl d’ar gear euruz ha laouen. Mes d’ann ampoent oa dirollet eur bersekusion skrijuz a enep ar gristenien, dre urs ann impalaer Dioklesian, hag ar brinsez Ripsime hag ann darn vuia euz he dimezelled a henor a oue lakeat d’ar maro enn Armenii abalamour ne felle ket d’ezho nac’h ho feiz.\nGoulskoude Nina a c’hellaz kuzat enn eur vodenn spern guenn, hag ac’hano e klevaz eur vouez euz ann env hag a lavare d’ezhi : « — Kerz etrezek ann Hanter-Noz : ann eost a zo dija dare, mes n’ez euz den d’he zastum. » Ar gristenez kalounek a zent, ha setu hi adarre enn hent, he-unan kaer, hag eur groaz koat ganthi enn he dorn.\nNe c’houfe den koumpren pegement a boan e devoue epad eur veach ken hirr. Ne veve nemed divar ann aluzenn, hag aliez e renke loja e kambr ar stered, gant eur mean hebken dindan he fenn hag e riskl da veza debret gant al loaned gouez. Mes Doue he diouallaz dioc’h peb drouk, hag erruout a reaz erfin e kear-benn ann Iberii d’ar mare m’edo ar roue hag ar bobl o vont da ginnig eur sakrifis d’ar fals doue Armas.\nO velet dallentez ann dud keiz-se, Nina a bed euz a greiz he c’haloun. Ann env a ioa diroufenn, ann amzer sioul, hag ann heol a bare skeduz. Goulskoude ar gurun a gouez enn eunn taol kount, ha setu ann aoter d’ann douar hag ann idol bruzunet. Ar roue, ar bobl, ar veleien a dec’h kuit gant ho spount, ha Nina a jom he-unan var al leac’h heb ehana da bedi.\nGoudeze ec’h en em dennaz er meaz euz a gear, hag, heb dale, dre ar burzudou a rea ha dre ar zantelez euz he buez e c’hounezaz eunn nebeut tud da feiz Jezuz-Krist. Ann dra ze a reaz d’ezhi en em hardisaat da brezeg ann Aviel a vouez huel e kear-benn ann Iberii.\nAr rouanez o veza kouezet klanv a c’halvaz anezhi da vont d’he guelet. Mes Nina a respountaz : « — D’ar rouanez eo dont he-unan d’am c’haout. » Ar rouanez a zentaz hag a reaz he dougen da gamprik Nina. Neuze houma he bennigaz gant ar groaz koat a ioa enn he c’hampr, ha kerkent e oue pareet. Kerkent ive e lavaraz dirak ann holl ne adorje mui nemed Doue ar gristenien.\nA benn bloaz goude, a greiz m’edo ar roue o chaseal var eur menez, e teuaz eur barr-arne skrijuz. Ann amzer a ioa tenval, glao braz a rea, ann avel a iude hag ar gurun a groze enn eur feson estlammuz. Ar roue ne c’houie mui e pe du trei : kollet en doa he goumpagnunez. Enn he nec’hamant e c’houlenn sikour digant he idolou ; mes ann amzer a ia ato var voasaat. Abarz ar fin e lavar : « — Doue Nina, mar tiskouezit d’inn hent va falez, me a zavo eunn templ enn hoc’h henor hag en em c’hraio kristen. » Raktal ann heol a zispak adarre, hag ar roue a gav he hent hag he goumpagnunez.\nEnn eur erruout er gear, ez a var ehun da gamprik Nina : « — Ho Toue, emezhan, en deuz saveteet d’in va buez ; brema me renk sevel eunn iliz enn he henor. »\nAnn iliz a oue savet dioc’htu, ha goudeze ar roue a skrivaz d’ann impalaer Konstantin, a ioa dija e Konstantinopl d’ann ampoent-se, da c’houlenn beleien diganthan evit he rouantelez. Ann impalaer Konstantin a gasaz d’ann Iberii tri belek ha tri avieler. Unan euz ar veleien a ioa he hano Iann, hag a oue sakret eskop divezatoc’h. Ar veleien hag ann avieler-ze a vadezaz ar re a ioa bet dija kelennet gant Nina var guirioneziou ar feiz. Hogen, etouez ar re-ma edo ar roue hag ar rouanez, ho bugale ha tudchentil ho falez, hag ar bobl holl kouls lavaret.\nNeuze Nina a skoaz etrezek meneziou ar C’hokaz, ha ne c’houfe den niveri ar baianed a c’hounezaz eno c’hoaz d’ar relijion gristen. Mes dija e devoa labouret aoualc’h, ha Doue he galvaz erfin davethan er bloaz 329 evit rei d’ezhi ann diou gurunenn e devoa meritet, hini ar Guerc’hezed hag hini ann Ebestel.\nAdtapet diwar « https://br.wikisource.org/w/index.php?title=Buhez_ar_Sent/1894/Nina&oldid=30397 »\nKemmoù diwezhañ degaset d'ar bajenn-mañ d'an 16 Gen 2012, da 12:07.